
[bookmark: TextBodyBegin]Euroopan parlamentti, joka
–	ottaa huomioon Euroopan unionin yleisen talousarvion varainhoitovuodeksi 2024[footnoteRef:1], [1:  	EUVL L, 2024/207, 22.2.2024, ELI: http://data.europa.eu/eli/budget/2024/207/oj.] 

–	ottaa huomioon Euroopan unionin konsolidoidun tilinpäätöksen varainhoitovuodelta 2024 (COM(2025)0359 – C10‑0150/2025)[footnoteRef:2], [2:  	EUVL C, C/2025/4944, 13.10.2025, ELI: http://data.europa.eu/eli/C/2025/4944/oj.] 

–	ottaa huomioon Euroopan ulkosuhdehallinnon vuosikertomuksen vastuuvapauden myöntävälle viranomaiselle vuonna 2024 toimitetuista sisäisistä tarkastuksista,
–	ottaa huomioon tilintarkastustuomioistuimen vuosikertomuksen talousarvion toteuttamisesta varainhoitovuonna 2024 sekä toimielinten vastaukset[footnoteRef:3], [3:  	EUVL C, C/2025/5409, 8.10.2025, ELI: http://data.europa.eu/eli/C/2025/5409/oj.] 

–	ottaa huomioon tilintarkastustuomioistuimen Euroopan unionin toiminnasta tehdyn sopimuksen 287 artiklan mukaisesti antaman varainhoitovuotta 2024 koskevan lausuman[footnoteRef:4] tilien luotettavuudesta sekä tilien perustana olevien toimien laillisuudesta ja asianmukaisuudesta (sääntöjenmukaisuudesta), [4:  	EUVL C, C/2025/5407, 13.10.2025, ELI: http://data.europa.eu/eli/C/2025/5407/oj.] 

–	ottaa huomioon Euroopan unionin toiminnasta tehdyn sopimuksen 314 artiklan 10 kohdan sekä 317, 318 ja 319 artiklan,
–	ottaa huomioon unionin yleiseen talousarvioon sovellettavista varainhoitosäännöistä, asetusten (EU) N:o 1296/2013, (EU) N:o 1301/2013, (EU) N:o 1303/2013, (EU) N:o 1304/2013, (EU) N:o 1309/2013, (EU) N:o 1316/2013, (EU) N:o 223/2014, (EU) N:o 283/2014 ja päätöksen N:o 541/2014/EU muuttamisesta sekä asetuksen (EU, Euratom) N:o 966/2012 kumoamisesta 18. heinäkuuta 2018 annetun Euroopan parlamentin ja neuvoston asetuksen (EU, Euratom) 2018/1046[footnoteRef:5] ja erityisesti sen 59, 118 ja 260–263 artiklan, [5:  	EUVL L 193, 30.7.2018, s. 1, ELI: http://data.europa.eu/eli/reg/2018/1046/oj.] 

–	ottaa huomioon unionin yleiseen talousarvioon sovellettavista varainhoitosäännöistä 23. syyskuuta 2024 annetun Euroopan parlamentin ja neuvoston asetuksen (EU, Euratom) 2024/2509[footnoteRef:6] ja erityisesti sen 59, 118 ja 266–269 artiklan, [6:  	EUVL L, 2024/2509, 26.9.2024, ELI: http://data.europa.eu/eli/reg/2024/2509/oj.] 

–	ottaa huomioon Euroopan ulkosuhdehallinnon organisaatiosta ja toiminnasta 26. heinäkuuta 2010 annetun neuvoston päätöksen 2010/427/EU[footnoteRef:7] ja erityisesti sen 8 artiklan, [7:  	EUVL L 201, 3.8.2010, s. 30, ELI: http://data.europa.eu/eli/dec/2010/427/oj.] 

–	ottaa huomioon työjärjestyksen 102 artiklan ja liitteen V,
–	ottaa huomioon ulkoasiainvaliokunnan lausunnon,
–	ottaa huomioon talousarvion valvontavaliokunnan mietinnön (A10-0053/2026),
1.	myöntää unionin ulkoasioiden ja turvallisuuspolitiikan korkealle edustajalle vastuuvapauden Euroopan ulkosuhdehallinnon talousarvion toteuttamisesta varainhoitovuonna 2024;
2.	esittää huomautuksensa oheisessa päätöslauselmassa;
3.	kehottaa puhemiestä välittämään tämän päätöksen ja siihen erottamattomasti kuuluvan päätöslauselman Euroopan ulkosuhdehallinnolle, neuvostolle, komissiolle ja tilintarkastustuomioistuimelle, Euroopan oikeusasiamiehelle ja Euroopan tietosuojavaltuutetulle sekä huolehtimaan niiden julkaisemisesta Euroopan unionin virallisessa lehdessä (L-sarja).







2. Euroopan parlamentin päätöslauselma 29. huhtikuuta 2026, joka sisältää huomautukset, jotka ovat erottamaton osa päätöstä vastuuvapauden myöntämisestä Euroopan unionin yleisen talousarvion toteuttamisesta varainhoitovuonna 2024, pääluokka X – Euroopan ulkosuhdehallinto (2025/2150(DEC))
Euroopan parlamentti, joka
–	ottaa huomioon päätöksensä vastuuvapauden myöntämisestä Euroopan unionin yleisen talousarvion toteuttamisesta varainhoitovuonna 2024, pääluokka X – Euroopan ulkosuhdehallinto,
–	ottaa huomioon työjärjestyksen 102 artiklan ja liitteen V,
–	ottaa huomioon ulkoasiainvaliokunnan lausunnon,
–	ottaa huomioon talousarvion valvontavaliokunnan mietinnön (A10-0053/2026),
A.	haluaa korostaa vastuuvapauden myöntävänä viranomaisena vastuuvapausmenettelyn yhteydessä, että unionin toimielinten demokraattista legitimiteettiä on erityisen tärkeää vahvistaa edelleen lisäämällä avoimuutta ja vastuuvelvollisuutta sekä soveltamalla tulosbudjetoinnin käsitettä ja noudattamalla henkilöresursseja koskevaa hyvää hallintotapaa;
B.	ottaa huomioon, että Euroopan ulkosuhdehallinto (EUH) vastaa Brysselissä sijaitsevan päätoimipaikkansa hallintomenojen hallinnoinnista ja 145 unionin edustuston ja toimiston verkostosta;
C.	ottaa huomioon, että EUH:n vastuuta on laajennettu siten, että se kattaa myös unionin edustustoissa työskentelevän komission henkilöstön hallinnoinnin useiden palvelutasojärjestelyjen avulla;
D.	ottaa huomioon, että komission varapuheenjohtaja / unionin ulkoasioiden ja turvallisuuspolitiikan korkea edustaja, jäljempänä ’varapuheenjohtaja / korkea edustaja’, käyttää nimittävälle viranomaiselle henkilöstösäännöillä annettuja valtuuksia EUH:n henkilöstön osalta;
E.	ottaa huomioon, että talousarvion toteuttamiseen sovelletaan varainhoitoasetusta ja EUH:n talousarvion toteuttamista koskevia sisäisiä sääntöjä, jäljempänä ’sisäiset säännöt’;
F.	ottaa huomioon, että sisäisten sääntöjen mukaan EUH:n pääsihteeri toimii sen valtuutettuna tulojen ja menojen hyväksyjänä ja resurssihallinnosta vastaava pääjohtaja toimii pääasiallisena edelleenvaltuutettuna tulojen ja menojen hyväksyjänä;
G.	ottaa huomioon, että unionin edustustojen tehtävänä on edustaa unionia ja sen kansalaisia ympäri maailmaa kehittämällä verkostoja ja kumppanuuksia sekä edistää unionin arvoja;
H.	toteaa EUH:n säilyttäneen luontaisen ja alkuperäisen erityislaatunsa, joka syntyi, kun siihen koottiin neuvoston ja komission entisten ulkosuhteista vastaavien yksiköiden henkilöstöä ja jäsenvaltioiden diplomaatteja;
I.	katsoo, että unionin ulkoisen toiminnan vaikuttavuus ja kustannustehokkuus ovat riippuvaisia tiiviistä koordinoinnista jäsenvaltioiden diplomaattisten elinten ja verkostojen kanssa erityisesti kolmansissa maissa, joissa sekä EUH että jäsenvaltiot ovat pysyvästi läsnä, jotta vältetään päällekkäiset rakenteet ja menot;
1.	panee merkille, että EUH:n talousarvio kuuluu monivuotisen rahoituskehyksen otsakkeeseen 7 ”EU:n yleinen hallinto”, jonka määrä vuonna 2024 oli 13,3 miljardia euroa (eli 6,9 prosenttia unionin koko talousarviosta); panee merkille, että EUH:n hallinnoima noin 1,239 miljardin euron talousarvio on noin 9,54 prosenttia unionin kaikista hallintomenoista vuonna 2024;
2.	toteaa, että tilintarkastustuomioistuin tarkasti varainhoitovuotta 2024 koskevassa vuosikertomuksessaan, jäljempänä ’tilintarkastustuomioistuimen vuosikertomus’, hallinnon alaan kuuluvan 70 tapahtuman otoksen eli saman verran kuin tarkastettiin vuonna 2023; toteaa myös, että hallintomenoja ovat muun muassa henkilöstömenot ja eläkemenot, joiden osuus hallintomenojen kokonaismäärästä oli vuonna 2024 noin 69 prosenttia, ja lisäksi kiinteistöihin, laitteisiin, energiaan, viestintään ja tietotekniikkaan liittyvät menot ja että tilintarkastustuomioistuimen tarkastukset ovat jo useamman vuoden ajan osoittaneet, että hallintomenoissa riski on yleisesti ottaen alhainen;
3.	panee merkille, että tarkastetuista 70 tapahtumasta 16 (23 prosenttia) sisälsi virheitä mutta että tilintarkastustuomioistuin arvioi kvantifioimiensa kolmen virheen perusteella, että virhetaso oli alle olennaisuusrajan;
4.	panee tilintarkastustuomioistuimen vuosikertomuksesta merkille, että tilintarkastustuomioistuin tarkasti 15 EUH:n tekemää maksua, joissa se havaitsi kaksi kvantitatiivisesti ilmaistavissa olevaa virhettä; toteaa, että yhdessä virheessä oli kyse merkittävästä sopimuksen muuttamisesta ilman pätevää hankintamenettelyä ja ilman jälkikäteen toteutettavia tiedotustoimenpiteitä, kun taas toinen virhe koski virheellisen valuuttakurssin käyttöä vuokramaksun kirjaamisessa; suhtautuu myönteisesti EUH:n näiden ongelmien ratkaisemiseksi toteuttamiin toimiin;
Talousarvio- ja varainhallinto
5.	toteaa, että EUH:n lopullinen talousarvio vuodeksi 2024 oli 880 165 703 euroa, mikä merkitsee 7,09 prosentin lisäystä vuoteen 2023 verrattuna; toteaa, että lisäksi EUH käytti komissiolta saadun 359,1 miljoonan euron määrän (joka sisälsi myös käyttötarkoitukseensa sidottuja tuloja ja edelliseltä varainhoitovuodelta siirrettyjä määriä) kattaakseen unionin edustustoissa työskentelevän komission henkilöstön hallintokulut; toteaa myös, että EUH sai kiinteämääräisiä lisärahoitusosuuksia Euroopan kehitysrahaston henkilöstön yhteisten kustannusten kattamiseksi unionin edustustoissa ja yhteistiloissa sekä muita tilojen yhteiskäyttösopimusten ja muiden sopimusten perusteella saatuja määriä; panee merkille, että EUH:n vuonna 2024 hallinnoimien määrärahojen kokonaismäärä oli siten 1 239,3 miljoonaa euroa (maksusitoumusmäärärahat), mikä merkitsi 4,43 prosentin lisäystä edelliseen vuoteen verrattuna;
6.	panee merkille, että vuonna 2024 talousarvion kuluvan vuoden maksusitoumusmäärärahojen toteuttamisaste (siirtojen jälkeen) oli 100 prosenttia ja maksumäärärahojen toteuttamisaste 88,4 prosenttia verrattuna 91,9 prosenttiin vuonna 2023; panee merkille, että keskimääräinen maksuaika oli 13,43 päivää mutta 10,69 prosenttia vuonna 2024 suoritettujen maksujen kokonaismäärästä (yhteensä 57 357 324 euroa) maksettiin myöhässä, mistä aiheutui 37 862,61 euron verran viivästyskorkoja vuonna 2024; kehottaa EUH:ta jatkamaan toimia sähköisten maksujen lisäämiseksi ja työnkulun digitalisoinnin parantamiseksi, etenkin sähköisten laskujen osalta unionin edustustoissa;
7.	panee merkille, että EUH ilmoitti budjettivallan käyttäjälle kahdesta varainhoitoasetuksen 29 artiklan 1 kohdan mukaisesta määrärahasiirrosta ja teki kymmenen 29 artiklan 4 kohdan mukaista itsenäistä määrärahasiirtoa, joiden kokonaisarvo oli 53,6 miljoonaa euroa; toteaa, että määrärahasiirtojen päätarkoituksena oli lisätä kiinteistöihin ja niihin liittyviin kuluihin unionin edustustoissa tarkoitetun budjettikohdan 3 0 0 3 määrärahoja 33,78 miljoonalla eurolla, tilojen kunnostukseen ja turvallisuuteen liittyviin töihin tarkoitetun budjettikohdan 2 0 0 2 määrärahoja 1,7 miljoonalla eurolla ja palvelukseen määräaikaisesti otettuja sotilaallisia kansallisia asiantuntijoita varten tarkoitetun budjettikohdan 1 2 0 5 määrärahoja 1,37 miljoonalla eurolla; panee merkille, että siirtojen jälkeen EUH:n päätoimipaikan lopullinen talousarvio oli 349,2 miljoonaa euroa ja unionin edustustojen lopullinen talousarvio 530,9 miljoonaa euroa;
8.	panee merkille, että EUH:lla oli useita haasteita talousarvionsa toteuttamisessa vuonna 2024 ja että tähän olivat syynä Venäjän Ukrainaa vastaan käymän laittoman hyökkäyssodan raskas vaikutus, inflaatiopaineet, epäsuotuisat valuuttakurssit ja muille kuin palkkoihin liittyville menoille asetettu 2 prosentin katto, jotka johtivat 33 miljoonan euron alijäämään unionin edustustoissa, mikä rajoitti merkittävästi niiden operatiivista kapasiteettia; panee tyytyväisenä merkille, että EUH puuttui näihin haasteisiin strategisten säästöjen ja uudelleenkohdentamisten/talousarviosiirtojen yhdistelmällä; toteaa, että vähennykset vaikuttivat pääasiassa virkamatka- ja edustusmenojen sekä infrastruktuuri- ja turvallisuusmenojen määrärahoihin; on huolissaan siitä, että talousarviorajoitteet saattavat vaikuttaa EUH:n huolenpitovelvollisuuteen sen henkilöstöä kohtaan, erityisesti edustustojen infrastruktuurin ylläpidon ja turvallisuusnormien osalta; suhtautuu myönteisesti korjaavien toimenpiteiden pakettiin mutta peräänkuuluttaa edelleen EUH:n tarpeita ja tavoitteita vastaavaa talousarviota; kehottaa EUH:ta asettamaan vuotuiset tavoitteet maksuviivästyksistä ja viivästyskoroista aiheutuvien kustannusten vähentämiseksi ja standardoimaan täysin sähköisen laskutuksen ja sähköisten hankintojen työnkulut kaikissa edustustoissa; toteaa, että kaikkien unionin toimielinten on syytä parantaa talousarviohallintoaan ottamalla huomioon myös hintojen epävakauden, varsinkin energia-alalla, kun ne tekevät sopimuksia palveluntarjoajien kanssa;
[bookmark: _Hlk221454822]9.	panee parlamentin talousarvion valvontavaliokunnan (CONT) kokouksessa 17. marraskuuta 2025 pidetystä varapuheenjohtajan / korkean edustajan kuulemisesta, jäljempänä ’kuuleminen’, merkille, että EUH:lla on viime vuosina ollut merkittäviä talousarviorajoitteita samalla, kun sen toimeksianto on laajentunut ja sille on aiheutunut lisäkustannuksia ja -tarpeita 145 edustuston verkostosta; pitää valitettavana, ettei EUH:n rahoitusvajeeseen puututa rakenteellisesti; tukee EUH:n näkemystä, jonka mukaan tehtävien ja resurssien välillä on epäsuhta, joka on merkittävä haaste EUH:n kyvylle saavuttaa täysin tavoitteensa ja tukea tuloksellisesti unionin ulko- ja turvallisuuspoliittista ohjelmaa, mikä heikentää unionin ulkopolitiikan tuloksellisuutta nopean geopoliittisen muutoksen aikana ja unionin uskottavuutta globaalina toimijana; kehottaa EUH:ta asettamaan etusijalle sellaiset toimet, jotka tuottavat selvää lisäarvoa unionille ja sen kansalaisille, ja välttämään samalla sellaisia toimia ja hankkeita, jotka uhkaavat heikentää vaikuttavuutta ja henkilöstön hyvinvointia; kehottaa EUH:ta korjaamaan henkilöstöpulan unionin edustustoissa, erityisesti niissä asemapaikoissa, joihin kohdistuu monimutkaisia turvallisuushaasteita tai geopoliittisia haasteita, ja vahvistamaan avoimuutta ja vastuuvelvollisuutta palvelukseenottomenettelyissä;
10.	kehottaa tilintarkastustuomioistuinta suorittamaan EUH:n kattavan tuloksellisuustarkastuksen, jossa arvioidaan sen toiminnan tehokkuutta OECD-maiden ulkoasiainhallintoihin verrattuna; pyytää, että tässä tarkastuksessa yksilöidään alat, joilla EUH tuottaa ainutlaatuista ja korvaamatonta lisäarvoa, ja alat, joilla sen toiminta on päällekkäistä jäsenvaltioiden toiminnan kanssa; kehottaa samalla EUH:ta tekemään kustannus-hyötyanalyysin sen maailmanlaajuisesta verkostosta ja asettamaan etusijalle resurssit edustustoille niissä maissa, jotka selvästi edistävät unionin välittömiä etuja, kuten taloudellista vaurautta, energiaturvallisuutta, rajavalvontaa ja laittomien muuttovirtojen ehkäisemistä; vaatii laatimaan selkeät ja mitattavissa olevat tulosindikaattorit, joilla osoitetaan unionin kansalaisille rahalle saatava vastine, ja vaatii EUH:ta lopettamaan sellaiset toimet tai tehtävät, jotka näiden arviointien perusteella arvioidaan tehottomiksi tai turhiksi;
11.	panee lisäksi merkille, että investointeja kiinteistö- ja tietotekniikkahankkeisiin lykättiin ja harjoittelijoiden määrää supistettiin vuonna 2024; panee merkille EUH:n näkemyksen, jonka mukaan nämä rajoitukset saattavat viime kädessä vaikuttaa unionin globaaliin läsnäoloon; varoittaa, että jatkuva investointien lykkääminen ja henkilöstön vähentäminen uhkaavat heikentää EUH:n huolenpitovelvollisuutta erityisesti kun on kyse henkilöstön turvallisuudesta, mielenterveydestä ja turvallisuudesta suuririskisissä asemapaikoissa; kehottaa EUH:ta esittämään kriittistä tietotekniikka-, kyberturvallisuus- ja huolenpitovelvollisuusinfrastruktuuria varten investointijatkumon, mukaan lukien kustannus-hyötyanalyysi ja odotetut operatiiviset vaikutukset, jotta vältetään toistuvat lykkäykset, jotka heikentävät tehokkuutta ja henkilöstön turvallisuutta;
12.	panee merkille, että varapuheenjohtajan / korkean edustajan alaisuudessa hallinnoidun Euroopan rauhanrahaston rahoituksen enimmäismäärää korotettiin 12 miljardista eurosta vuonna 2023 17 miljardiin euroon vuonna 2024 ja että kyseinen viiden miljardin euron lisämäärä osoitetaan Ukrainalle tarkoitettuun sotilaalliseen tukeen; korostaa, että Euroopan rauhanrahaston merkittävä kasvattaminen edellyttää tehostettua avoimuutta ja parlamentaarista valvontaa; kehottaa raportoimaan vastuuvapauden myöntävälle viranomaiselle säännöllisesti ja jäsennellysti riskinhallinnasta, seurantajärjestelyistä sekä unionin arvojen ja kansainvälisen humanitaarisen oikeuden noudattamisesta; kehottaa EUH:ta tekemään yhteistyötä komission laajentumisasioiden ja itäisten naapurialueiden pääosaston kanssa, jotta voidaan varmistaa Euroopan rauhanrahastosta rahoitettavien hankkeiden tuloksellinen valvonta ja seuranta; toteaa, että Euroopan rauhanrahasto on rauhan turvaamisessa geopoliittisen kilpailun aikakaudella välttämätön väline, jonka tavoitteena on rakentaa vakautta ja yhtenäistä eurooppalaista puolustusyhteistyötä;
13.	panee EUH:n vuoden 2024 vastuuvapautta koskevaan CONT-valiokunnan kyselyyn, jäljempänä ’kysely’, antamista vastauksista merkille, että EUH käynnisti vuonna 2024 sekä päätoimipaikassaan että unionin edustustoissa yhteensä 71 hankintamenettelyä, jotka liittyivät arvoltaan suuriin eli Euroopan parlamentin ja neuvoston direktiivissä 2014/24/EU[footnoteRef:8] tavara- ja palveluhankintojen osalta säädetyn 143 000 euron kynnysarvon ylittäviin sopimuksiin; toteaa, että näistä menettelyistä 63 oli menestyksekkäitä, sillä ne johtivat 63 sopimuksen allekirjoittamiseen, ja kahdeksan epäonnistui; panee merkille, että uuden varainhoitoasetuksen tultua voimaan 29. syyskuuta 2024 hankintamenettelyjen hallinnointia kolmansissa maissa sijaitsevissa unionin edustustoissa on yksinkertaistettu ottamalla käyttöön erilliset ylärajat arvoltaan erittäin vähäisille, vähäisille ja keskisuurille sopimuksille, millä puututtiin pitkäaikaiseen ongelmaan, joka liittyy paikallisten toimijoiden rajalliseen kykyyn täyttää unionin hankintasääntöjen monimutkaiset vaatimukset; odottaa, että näillä yksinkertaistuksilla voidaan paremmin täyttää niin isäntämaiden kuin unionin edustustojenkin tarpeet hankintamenettelyjen yhteydessä, vaarantamatta kuitenkaan avoimuutta, kilpailua ja petostentorjuntaa koskevien mahdollisimman korkeatasoisten suojatoimien noudattamista; kehottaa EUH:ta arvioimaan näiden muutosten vaikutusta virhetasoihin ja integriteettiriskeihin ja raportoimaan siitä; [8:  	Euroopan parlamentin ja neuvoston direktiivi 2014/24/EU, annettu 26. helmikuuta 2014, julkisista hankinnoista ja direktiivin 2004/18/EY kumoamisesta (EUVL L 94, 28.3.2014, s. 65, ELI: http://data.europa.eu/eli/dir/2014/24/oj).] 

14.	panee merkille, että vuonna 2024 perustettiin erityinen työryhmä parantamaan EUH:n hankintamenettelyjä sekä päätoimipaikassa että edustustoissa; on tietoinen siitä, että sisäisen tarkastuksen osasto toteutti vuonna 2024 neuvontatoimeksiannon, jonka tarkoituksena oli tehdä hankintaprosessista riippumaton arviointi, ja sen tuloksista keskustellaan parhaillaan asiasta vastaavien yksiköiden kanssa; kehottaa EUH:ta julkistamaan tämän arvioinnin päätelmät sekä luettelon toimenpiteistä, joita on toteutettu havaittuihin haasteisiin vastaamiseksi;
15.	panee merkille, että jäsenvaltioiden ja muiden unionin kumppanien kanssa jaettujen yhteistilojen lukumäärä unionin edustustoissa oli 137 vuoden 2024 lopussa eli yhteistiloja oli yksi vähemmän kuin vuonna 2023; panee merkille, että yhteistilojen kokonaismäärästä vuonna 2023 kaikkiaan 45 sopimusta oli tehty jäsenvaltioiden ja kumppanimaiden kanssa ja 92 muiden unionin kumppanien kanssa ja että yhteistilat muodostivat yhdeksän prosenttia unionin edustustojen koko toimistopinta-alasta ja käsittivät yli puolet unionin edustustoista (80), mitä voidaan pitää esimerkkinä EUH:n kiinteistöhallinnon onnistuneesta optimoinnista mutta myös osoituksena kumppanien kasvavasta kiinnostuksesta toimitilojen yhteiskäyttöä kohtaan kolmansissa maissa ja yhteistilojen merkityksestä diplomaattisissa asioissa;
16.	panee kyselystä merkille, että virkamatkojen määrärahat olivat 21 582 843 euroa vuonna 2024, mikä merkitsee noin 2,33 prosentin lisäystä verrattuna 21 091 935 euroon (päivitetty luku) vuonna 2023; panee merkille, että EUH:lla ei ole erillistä budjettikohtaa varapuheenjohtajan / korkean edustajan virkamatkoja varten ja että varapuheenjohtajan / korkean edustajan matkakustannukset jaetaan EUH:n ja komission kesken matkan tarkoituksesta riippuen; panee kuitenkin EUH:n vastauksena parlamentin vuoden 2023 vastuuvapauspäätöslauselmassa esittämiin huomautuksiin antamasta seurantaraportista, jäljempänä ’seurantaraportti’, merkille, että EUH:n sisäisessä hallintojärjestelmässä erotetaan toisistaan varapuheenjohtajan / korkean edustajan virkamatkat ja hänen mukanaan matkustavien kollegojen matkat virkamatkoihin liittyvän varsinaisen budjettikohdan erityismäärärahassa; panee kyselystä lisäksi merkille, ettei tehtävänsä jättävä varapuheenjohtaja / korkea edustaja eikä myöskään vasta nimitetty varapuheenjohtaja / korkea edustaja tehnyt lainkaan EUH:n rahoittamia virkamatkoja vuonna 2024; on saanut seurantaraportista sellaisen käsityksen, että varapuheenjohtajalla / korkealla edustajalla on kilpailevia menoja ja hyvin tiukka aikataulu, jonka geopoliittinen tilanne usein sanelee, minkä vuoksi hänen on joskus mahdotonta matkustaa reittilennoilla tai käyttää muita kulkuvälineitä täyttääkseen ammatilliset velvoitteensa; korostaa silti, että unionin toimielinten johtajien olisi näytettävä hyvää esimerkkiä yleisölle ja kansalaisille, etenkin kun he käyttävät unionin resursseja tehtäviensä hoitamiseen; korostaa, että lentovaihtoehdot olisi valittava moitteettoman varainhoidon perusteella edellyttäen, että tällaisia vaihtoehtoja on saatavilla, ja kokousten asialista ja kokouspaikka huomioon ottaen; korostaa, että avoimuus ja moitteeton varainhoito unionin julkisten varojen käytössä on säilytettävä unionin kaikkien toimielinten keskeisenä periaatteena;
Sisäinen hallinto, toiminnan tuloksellisuus ja sisäinen valvonta
17.	toteaa, että vuonna 2024 EUH kohtasi edelleen kasvavia poliittisia ja rahoitukseen liittyviä haasteita sekä haasteita ihmisoikeuksien ja oikeusvaltion alalla yhä epävakaammassa geopoliittisessa ympäristössä, jota leimaavat demokraattisiin järjestelmiin kohdistuvat lisääntyneet hybridiuhat; huomauttaa, että Venäjän laiton hyökkäyssota Ukrainaa vastaan ja sen geopoliittiset seuraukset olivat vuonna 2024 edelleen keskeinen kysymys; korostaa tässä yhteydessä, että EUH:lla on tärkeää ja tarpeen olla keskeinen ja vahvistettu avainrooli kehitettäessä unionin strategista autonomiaa, häiriönsietokykyä ja turvallisuutta, jotka olisi turvattava myös torjumalla järjestelmällisesti ja määrätietoisesti ulkomaista tiedonmanipulointia ja häirintää (FIMI) sekä disinformaatiokampanjoita; toteaa, että vuonna 2024 EUH julkaisi toisen FIMI‑uhkia käsittelevän raporttinsa, jossa annettiin yksityiskohtaista tietoa 750 tapauksesta ja paljastettiin nk. False Façade -operaatio (Venäjää myötäilevien tahojen toteuttama tiedonpesuhanke), mikä edisti julkista attribuutiota ja strategista tietoisuutta vihamielisestä valtion tukemasta sekaantumisesta, ja se käytti nopeaa hälytysjärjestelmää FIMI-toimintaa koskevana keskitettynä koordinointimekanismina EU-vaalien rehellisyyden suojaamisen yhteydessä; panee merkille, että EUH julkisti välineistön henkilöllisyysperusteisen FIMI-toiminnan havaitsemiseksi, järjesti vuotuisen korkean tason FIMI-konferenssin, laati yhteisen turvallisuus- ja puolustuspolitiikan (YTPP) alan FIMI-käsikirjan, jotta voitaisiin lujittaa YTPP-operaatioiden valmiuksia havaita FIMI-hyökkäyksiä ja vastata niihin, ja auttoi lujittamaan tiedotusvälineiden häiriönsietokykyä Kosovossa pidetyssä Connecting Media Communities -tapahtumassa, johon osallistui 130 toimittajaa ja faktantarkistajaa; antaa EUH:lle merkittävää tunnustusta sen EUvsDisinfo-kampanjasta, jossa on analysoitu ja paljastettu Venäjän FIMI-toimintaa vuonna 2024; panee huolestuneena merkille, että Venäjää myötäilevään disinformaatioon liittyviä tapauksia kirjattiin yli 18 000, mikä vahvistaa erityisesti Venäjän yhdessä muiden vihamielisten toimijoiden kanssa aiheuttaman uhan laajuuden, pysyvyyden ja strategisen luonteen; panee merkille, että joissakin unionin edustustoissa on strategisesta viestinnästä vastaava henkilö, jonka tehtävänä on analysoida FIMI-toimintaa ja puuttua siihen mutta että tiedustelutiedon keruuvalmiudet ovat yhä jäsenvaltioiden vastuulla; korostaakin, että tarvitaan vahvistettua koordinointia, jäsenneltyä tietojenvaihtoa ja tiiviimpää yhteistyötä jäsenvaltioiden ja luotettujen kumppanien kanssa; antaa EUH:lle tunnustusta siitä, että se on perustanut FIMI-toimintaan liittyvän tietojen jakamisen ja analysoinnin keskuksen parantaakseen yhteistyötä ja yhteistä tilannetietoisuutta; toteaa, että näillä toimilla, joita tuettiin strategisen viestinnän valmiuksien vahvistetuilla 6,12 miljoonan euron määrärahoilla vuonna 2024, varmistettiin entistä varmempi, koordinoidumpi ja kattavampi unionin laajuinen reagointi FIMI-uhkiin; kannustaa edelleen kehittämään ja laajentamaan nk. FIMI-puolustajien verkostoa valmiuksien kehittämiseen tähtäävillä aloitteilla; korostaa, että jatkuva ja ennustettava rahoitus on olennaisen tärkeää jatkuvuuden ja tuloksellisuuden varmistamiseksi hybridiuhkien ja FIMI-toiminnan torjunnassa; katsookin, että olisi toteutettava toimia, joilla voidaan tuloksellisesti torjua autoritaaristen ja epäliberaalien hallintojen strategisesti käyttämiä EU-vastaisia disinformaatiokampanjoita ja narratiiveja, joilla pyritään heikentämään unionin ulkoista toimintaa kolmansissa maissa;
18.	korostaa tarvetta nykyaikaistaa unionin edustustojen verkostoa erityisesti vahvistamalla Euroopan unionin tiedusteluanalyysikeskusta (EU INTCEN) ja EUH:n kriisinhallintakeskusta; korostaa, että analyysivalmiuksien ja kriisivalmiuden parantaminen edellyttää riittävää henkilöstöä, ajantasaista tietoturvaa ja riittäviä hallinnollisia resursseja;
19.	palauttaa mieliin strategisessa kompassissa esitetyt ja parlamentin antamat kehotukset vahvistaa unionin tiedustelu- ja tilannetietoisuusvalmiuksia; korostaa, että unionin kasvavat analyysi- ja kriisinhallintatarpeet edellyttävät EU INTCENille ja EUH:n kriisinhallintakeskukselle osoitettujen resurssien lisäämistä, jotta voidaan varmistaa, että niillä on riittävät valmiudet täyttää toimeksiantonsa yhä monimutkaisemmassa ja vaativammassa geopoliittisessa ympäristössä; korostaa EU INTCENin keskeistä roolia yhdennettyjen, kaikki lähteet kattavien analyyttisten arviointien tekemisessä yhteistä ulko- ja turvallisuuspolitiikkaa (YUTP) ja YTPP:tä koskevan päätöksenteon tueksi ja painottaa unionin edustustojen verkoston potentiaalia keskeisenä tilannetietoisuuden edistäjänä kentällä jo saatavilla olevien asiaankuuluvien tietojen yhdistämisen kautta, jäsenvaltioiden toimivaltaa kuitenkaan rajoittamatta; katsoo, että vahvistamalla EU INTCENille selkeämmät ja näkyvämmät määrärahat voitaisiin helpottaa avoimuuden, demokraattisen valvonnan ja vastuuvelvollisuuden lisäämistä vastuuvapausmenettelyssä;
20.	suhtautuu myönteisesti eurooppalaisen demokratian kilven luomiseen ja demokratioiden selviytymiskyvyn keskuksen perustamiseen tärkeinä toimina, joilla vahvistetaan unionin valmiuksia torjua FIMI-toimintaa; suhtautuu myönteisesti aikomukseen laajentaa ehdotettu eurooppalainen demokratian kilpi koskemaan liittymisneuvotteluja käyviä maita ja vahvistaa siten niiden valmiuksia vastata FIMI-toiminnan ja disinformaatiokampanjoiden kaltaisiin uhkiin; kehottaa komissiota ja EUH:ta syventämään yhteistyötä haavoittuvassa asemassa olevien laajentumismaiden kanssa informaatioresilienssin, kyberturvallisuuden ja hybridiuhkien yhteydessä; kehottaa EUH:ta ja kolmansissa maissa sijaitsevia unionin edustustoja vahvistamaan edelleen valmiuksiaan torjua unionin YUTP:n vastaista disinformaatiota ja propagandaa ja vastata niihin muun muassa investoimalla viestintäkampanjoihin ulkomaisen vaikuttamisen torjumiseksi;
21.	korostaa tarvetta tarjota EUH:n strategisen viestinnän ja ennakoinnin osastolle riittävät resurssit autoritaaristen hallintojen, erityisesti Venäjän hallinnon, käyttämän disinformaation torjumiseksi; muistuttaa, että Venäjään kytköksissä olevat toimijat Moldovassa ja Ukrainassa ovat välineellistäneet uskonnon, mukaan lukien Moskovan patriarkaatin alainen ortodoksikirkko, heikentääkseen demokratioiden selviytymiskykyä; korostaa, että on tärkeää vahvistaa unionin uskontopohjaista diplomatiaa sen ulkoisessa toiminnassa, ja kehottaa luomaan erityisen EUH:n budjettikohdan vuoropuhelun tukemiseksi, uskontojen välisen suvaitsevaisuuden edistämiseksi ja uskonnon geopoliittisen väärinkäytön torjumiseksi;
22.	muistuttaa komissiota parlamentin kehotuksesta tarjota EUH:n henkilöstölle asianmukaiset välineet käydä vuoropuhelua uskonnonvapaudesta ja tehdä tästä tärkeä painopiste sen ulkoisessa toiminnassa[footnoteRef:9]; kehottaa EUH:ta reagoimaan päättäväisesti tähän kehotukseen ja nostamaan resurssinsa vaadittavalle tasolle; [9:  	Päätöslauselma P10_TA(2025)0086, 83 kohta.] 

23.	kehottaa varapuheenjohtajaa / korkeaa edustajaa vahvistamaan unionin YTPP-operaatioita riittävällä henkilöstöllä, resursseilla ja joustavilla toimeksiannoilla, jotta turvallisuushaasteisiin voidaan vastata tehokkaasti;
24.	korostaa, että on tärkeää jatkaa Euroopan unionin tarkkailuoperaatiota Georgiassa, jotta voidaan seurata tilannetta miehitetyillä alueilla ja varmistaa varhaisvaroitus ja raportointi;
25.	kehottaa EUH:ta rajoittamaan poliittisen yhteydenpidon Georgialainen unelma -puolueen edustajien kanssa ehdottoman välttämättömiin asioihin ja ylläpitämään ja vahvistamaan yhteistyötä Georgian kansalaisyhteiskunnan, riippumattomien tiedotusvälineiden ja akateemisten laitosten kanssa; korostaa, että on tärkeää jatkaa eurooppalaisten normien, demokraattisten arvojen ja EU:hun liittymisen edistämistä Georgian väestön ja demokraattisiin periaatteisiin sitoutuneiden poliittisten voimien parissa;
26.	korostaa, että vuonna 2024 unioni jatkoi EUH:n vahvalla tuella kattavaa poliittista, sotilaallista, rahoituksellista, diplomaattista, humanitaarista ja taloudellista tukeaan Ukrainalle vastauksena Venäjän hyökkäyssotaan; painottaa, että keskeisenä virstanpylväänä oli EU:n ja Ukrainan yhteisten turvallisuussitoumusten allekirjoittaminen kesäkuussa 2024, jolloin unioniin liittyminen määritettiin perimmäiseksi turvatakuuksi Ukrainan selviytymiskyvyn, pelotteen ja pitkän aikavälin vakauden lujittamiseksi; toteaa, että EUH teki tiivistä yhteistyötä jäsenvaltioiden, G7‑ryhmän, Naton ja kansainvälisten kumppanien kanssa yhtenäisyyden säilyttämiseksi, Venäjään kohdistettujen rajoittavien toimenpiteiden valvomiseksi, pakotteiden kiertämisen estämiseksi ja vastuuvelvollisuusaloitteiden tukemiseksi samalla, kun se toteutti kattavia maailmanlaajuisia vaikuttamistoimia oikeudenmukaisen ja pysyvän rauhan hyväksi YK:n peruskirjan ja kansainvälisen oikeuden mukaisesti, mukaan lukien Sveitsissä pidetyn rauhanhuippukokouksen seuranta, tuki Ukrainan rauhansuunnitelmalle, osallistuminen Krimin tilannetta käsittelevään kansainväliseen foorumiin, tuki Ukrainaan kohdistuvaa hyökkäysrikosta käsittelevän erityistuomioistuimen perustamiselle ja unionin liittyminen kesäkuussa 2024 ukrainalaislasten palauttamista edistävään kansainväliseen liittoutumaan;
27.	vahvistaa, että Venäjän laittoman hyökkäyssodan vuoksi unionilla on edelleen moraalinen velvollisuus jatkaa poliittisen, sotilaallisen, taloudellisen ja humanitaarisen tuen antamista Ukrainalle ja se pysyy strategisena painopisteenä; korostaa kuitenkin, että unionin veronmaksajien pitkän aikavälin poliittisen ja yleisen tuen säilyttämiseksi unionin Ukrainalle antamaan ennennäkemättömän suureen apuun on liitettävä yhtä ennennäkemättömiä valvontatoimia ja jäljitysmenetelmiä ja petostentorjuntaa koskevia suojatoimia; kehottaa EUH:ta varmistamaan tiiviissä yhteistyössä OLAFin, EPPOn ja tilintarkastustuomioistuimen kanssa täyden ja reaaliaikaisen pääsyn tietoihin kaikkien Ukrainan tukemiseksi maksettujen unionin varojen käytöstä ja raportoimaan vuosittain vastuuvapauden myöntävälle viranomaiselle havaituista sääntöjenvastaisuuksista, varojen takaisinperinnästä ja korjaavista toimenpiteistä;
28.	muistuttaa, että on ratkaisevan tärkeää vahvistaa entisestään tukeamme ihmisoikeuksille, demokratialle ja kehitykselle kolmansissa maissa naapuruus-, kehitys- ja kansainvälisen yhteistyön väline – Globaali Eurooppa -rahoituskehyksen kautta; korostaa, että säilyttämällä erityisrahoitus ihmisoikeuksille ja demokratialle sekä ihmisoikeusperustainen lähestymistapa ja valtavirtaistamalla ihmisoikeudet kolmansien maiden tukeen ja kumppanuuksiin voidaan osaltaan lujittaa unionin asemaa maailmanlaajuisesti ja puolustaa unionin arvoja; korostaa, että unionin digitaalisen diplomatian resursseja olisi lisättävä entisestään nykytilanteessa, jossa teknologian kehitys on nopeaa ja geopoliittinen kilpailu kovaa, jotta voidaan torjua erityisesti digitaalista autoritaarisuutta, ulkomaista sekaantumista ja uusien teknologioiden väärinkäyttöä; kehottaa EUH:ta tekemään järjestelmällisesti riskinarviointeja kansalaisyhteiskunnan toimintamahdollisuuksien rajoituksista kumppanimaissa ja kolmansissa maissa, jotta voidaan varmistaa, että unionin rahoitus tavoittaa asiaankuuluvat sidosryhmät; korostaa, että vihreää siirtymää olisi tuettava riittävillä taloudellisilla ja henkilöresursseilla EUH:ssa ja unionin edustustoissa ja että ne olisi johdonmukaisesti sisällytettävä poliittiseen vuoropuheluun, kumppanuuksiin ja ulkoisiin menoihin, myös kolmansissa maissa, samalla kun varmistetaan yhtenäisyys suhteessa kumppanimaiden kilpailukykyyn, energiaturvallisuuteen ja talouden selviytymiskykyyn;
29.	korostaa, että EUH:n on vahvistettava hallinnollisia ja analyyttisia valmiuksiaan strategisesti yhä tärkeämmillä alueilla, myös arktisella alueella; kehottaa vahvistamaan henkilöstön koulutusta, parantamaan yksiköiden välistä koordinointia ja osoittamaan riittävästi resursseja riskinarvioinnin, tilannetietoisuuden ja asiaankuuluvien kumppanien kanssa tehtävän yhteistyön tukemiseen; korostaa, että tällainen valmiuksien kehittäminen on sovitettava täysin yhteen moitteettoman varainhoidon ja nykyisten talousarviorajoitteiden kanssa;
30.	panee seurantaraportista tyytyväisenä merkille EUH:n keskeisen roolin ja toimet rauhan ja vakauden edistämiseksi Lähi-idässä, mukaan lukien vaatimukset humanitaarisen avun esteettömästä pääsystä ja keskeytymättömästä jakelusta laajamittaisesti, kansainvälisten humanitaaristen periaatteiden mukaisesti; korostaa, että humanitaarista apua on toimitettava turvallisella, tuloksellisella ja epäpoliittisella tavalla eivätkä terroristiryhmät tai aseelliset ryhmät saa ohjata sitä muualle tai käyttää sitä väärin; panee merkille, että Gazan kriisin puhkeamisen jälkeen unioni on ottanut käyttöön kaikki käytettävissä olevat humanitaariset välineet palestiinalaisten kärsimysten lievittämiseksi Gazassa ja Länsirannalla ja antanut lokakuusta 2023 lähtien 450 miljoonaa euroa humanitaarista apua, mukaan lukien 120 miljoonan euron alustava avustuspaketti vuodeksi 2025, ja unionin Palestiinalle antaman tuen erityistapauksessa komission mukaan käytössä olevat mekanismit ovat ”vahvoja ja toimivat tehokkaasti”, mikä vahvistettiin marraskuussa 2023 tehdyssä unionin Palestiinalle antaman avun rahoitusarvioinnissa; panee lisäksi merkille, että komissio hyväksyi huhtikuussa 2025 Palestiinaa koskevan kattavan monivuotisen ohjelman, jonka arvo on jopa 1,6 miljardia euroa vuosina 2025–2027, tukeakseen talouden elpymistä, palautumista ja hallintoa Länsirannalla, Itä-Jerusalemissa ja Gazassa ja että tästä rahoituksesta peräti 620 miljoonaa euroa on suoraa rahoitustukea palestiinalaishallinnolle; panee merkille, että komissio ilmoitti toukokuussa 2024 miljardin euron rahoitusapupaketista, jolla autetaan Libanonia vastaamaan kotimaisiin ja alueellisiin haasteisiin; panee tässä yhteydessä tyytyväisenä merkille varapuheenjohtajan / korkean edustajan kuulemisessa ilmaiseman näkemyksen, jonka mukaan oikeuden perusperiaatteena on, että vahingon aiheuttajan olisi myös maksettava siitä; toteaa, että vahinkojen kattava arviointi on ennenaikaista niin kauan kuin Gazaan ei ole mahdollista päästä; korostaa kuitenkin, että on tärkeää ottaa käyttöön vankkoja seuranta- ja vastuuvelvollisuusmekanismeja, mukaan lukien luotettavat, riippumattomat ja todennettavissa olevat tiedot, jotta vahinkojen ja tarpeiden arviointi on mahdollista heti, kun pääsy sallitaan; kehottaa EUH:ta käyttämään edelleen kaikkia käytettävissä olevia välineitä, myös humanitaarisia, diplomaattisia ja taloudellisia välineitä ja tarvittaessa rajoittavia toimenpiteitä, jotta voidaan ylläpitää sääntöpohjaista kansainvälistä järjestystä ja edistää kestävää rauhaa ja turvallisuutta alueella;
[bookmark: _Hlk216258516][bookmark: _Hlk216447567]31.	palauttaa mieliin kantansa unionin talousarvioon vuodeksi 2026 sekä sen, että on tärkeää tukea poliittisia, taloudellisia ja sosiaalisia uudistuksia eteläisessä naapurustossa, myös puuttumalla kasvaviin humanitaarisiin tarpeisiin, ja samalla varmistaa, että unionin varoja ei myönnetä julkisille tahoille, yksityishenkilöille tai yhdistyksille, jotka ovat yhteydessä minkäänlaisiin terroristiliikkeisiin ja jotka vastustavat suoraan unionin perusarvoja, islamistiset, antisemitistiset, kristinuskon vastaiset ja islaminvastaiset liikkeet mukaan luettuina; muistuttaa, että EUH vastaa unionin ulkoisen toiminnan poliittisesta ohjauksesta ja strategisesta valvonnasta, kun taas komissiolla on täysi vastuu täytäntöönpanokumppaneille ja kansainvälisille järjestöille myönnettyjen unionin talousarviovarojen hallinnoinnista, niitä koskevien sopimusten tekemisestä ja niiden maksamisesta; muistuttaa, että on esitetty väitteitä siitä, että 13 000:sta UNRWA:n työntekijästä Gazassa 19 olisi ollut osallisena Hamasin halveksittavissa terrori-iskuissa Israelia vastaan 7. lokakuuta 2023; panee merkille YK:n vastauksen näihin väitteisiin, mukaan lukien YK:n sisäisen tarkastusviraston (OIOS) käynnistämät tutkimukset, joiden jälkeen yhdeksän henkilöstön jäsenen työsopimukset irtisanottiin virallisesti viraston edun mukaisesti, ja Colonnan raportin välityksellä annetut suositukset; panee merkille, että komissio on työskennellyt yhdessä UNRWA:n kanssa tehostaakseen neutraaliusprosesseja ja valvontajärjestelmiä virastossa YK:n OIOSin tutkimusten tulosten mukaisesti ja seuratakseen UNRWA:n esittämän toimintasuunnitelman soveltamista; panee merkille komission arvion, jonka mukaan UNRWA on edelleen sitoutunut panemaan täytäntöön sovitut suositukset, sekä sen, että kaikki unionin kanssa sovitut ehdot rahoituksen jatkamiselle vuonna 2024 täyttyvät; kannustaa tässä yhteydessä komissiota jatkamaan panostusta ja tiivistä seurantaa, jotta varmistetaan, että rahoituksen vastineeksi saadaan vahvat takeet puolueettomuudesta, avoimuudesta ja vastuuvelvollisuudesta; toteaa, ettei unioni rahoita palestiinalaisia oppikirjoja eivätkä ne ole myöskään UNRWA:n vastuulla, mutta UNRWA tarkistaa kuitenkin kaikki julkaistut oppikirjat, jotta se voi puuttua mahdolliseen ongelmalliseen sisältöön; muistuttaa, että palestiinalaishallinnon on poistettava kaikki oppimateriaalit ja -sisällöt, jotka eivät ole Unescon normien mukaisia, erityisesti ne, joissa kannustetaan antisemitismiin ja yllytetään vihaan, mille palestiinalaislasten ei pitäisi altistua; muistuttaa, ettei unionin varoja saa suoraan tai välillisesti osoittaa edellä mainittuihin oppimateriaaleihin; korostaa, että unionin rahoitustukea palestiinalaishallinnolle koulutuksen alalla olisi annettava sillä ehdolla, että oppikirjojen sisältö on Unescon normien mukaista, kuten todettiin myös unionin rahoittaman Georg Eckert Instituten raportin tuloksissa, joiden mukaan oppikirjoista välittyi monitahoinen kuva;
32.	ilmaisee syvän huolensa raportista, joka koskee Hamasin sisäisiksi epäiltyjä, vuosilta 2018–2022 peräisin olevia asiakirjoja, jotka Israelin puolustusvoimat alun perin löysi Gazan alueelta ja joilta myöhemmin poistettiin turvallisuusluokitus ja joita levitettiin NGO Monitor -tutkimuslaitoksen kautta, ja toteaa, että raportin väitetään osoittavan Hamasin soluttautumis- ja seurantayritykset kansainvälisten kansalaisjärjestöjen nk. takaajina, myös unionin rahoittamissa humanitaarisissa hankkeissa Gazan alueella; muistuttaa, että todentamismekanismeja on – pitkälti vastauksena parlamentin vaatimuksiin – vahvistettu edelleen vuodesta 2023 lähtien, mukaan lukien erityiset tarkastukset, riskianalyysit ja ulkoinen lisäseuranta; korostaa, että kaikki väitteet unionin veronmaksajien varojen väärinkäytöstä olisi tarkastettava huolellisesti, ja kehottaa komissiota tutkimaan kaikki väitteet kaikenlaisesta epäasianmukaisesta soluttautumisesta ja vaikuttamisesta unionin rahoittamissa humanitaarisissa hankkeissa ja keskeyttämään unionin rahoituksen tai perimään sen takaisin, jos rikkomiset vahvistetaan; korostaa, että kaikki väitteet unionin varojen väärinkäytöstä niin, että ne epäsuorasti ohjautuisivat terroristijärjestöille, heikentävät unionin avun eheyttä; varoittaa, että aseellisissa konflikteissa disinformaatio ja informaatiosodankäynti strategisiin tarkoituksiin ovat yleisiä käytäntöjä;
33.	muistuttaa, että miljoonat ihmiset ympäri maailman joutuvat syrjinnän, vainon tai väkivallan kohteeksi uskontonsa tai vakaumuksensa vuoksi; kehottaa komissiota ja EUH:ta toimivaltansa puitteissa varmistamaan jatkossakin tasapuolisen toimintapoliittisen huomion, koordinoinnin ja avoimuuden puututtaessa kaikenlaiseen uskonnolliseen vihaan ja suvaitsemattomuuteen, mukaan lukien kristinuskon vastainen, islaminvastainen ja antisemitistinen viha, ja pitämään parlamentin säännöllisesti ajan tasalla tältä osin toteutetuista asiaa koskevista toimenpiteistä ja käyttöön otetuista resursseista;
34.	panee seurantaraportista merkille EUH:n jatkuvat toimet, joilla on tuettu vuoropuhelua poliittisesta, taloudellisesta ja sosiaalisesta tilanteesta, oikeusvaltiosta ja korruptiontorjunnasta sekä lujitettu demokratiaa ja ihmisoikeuksia useissa maissa; on ilahtunut siitä, että EUH ja unionin edustustot pitävät edelleen yhteyttä kansallisten hallintojen ja toimielinten, kansalaisyhteiskunnan järjestöjen, demokraattiseen hallintoon ja ihmisoikeuksiin erikoistuneiden sidosryhmien, tiedotusvälineiden, työmarkkinaosapuolten sekä kansainvälisten ja alueellisten järjestöjen edustajiin; panee merkille, että tuki ihmisoikeuksien ja naisten oikeuksien, alkuperäiskansojen oikeudet mukaan lukien, puolustajille on yksi EUH:n keskeisistä painopisteistä ihmisoikeuksia ja demokratiaa koskevan unionin toimintasuunnitelman 2020–2027 mukaisesti ja sitä edistetään monenlaisilla toimilla, kuten poliittisella vuoropuhelulla, poliittisella raportoinnilla, julkisella diplomatialla, monenvälisillä foorumeilla ja ihmisoikeuksien toteutumista käsittelevillä vuosikertomuksilla; kehottaa EUH:ta ja unionin edustustoja edelleen lujittamaan työtään avun sekä logistisen ja teknologisen tuen antamisessa ihmisoikeuksien puolustajille ja yhteydenpidossa heihin ihmisoikeuksien puolustajia koskevien EU:n suuntaviivojen mukaisesti, kiinnittäen huomiota erityisesti naisiin;
35.	panee kyselystä merkille, että vuonna 2023 perustetulla hallinto- ja ohjausjärjestelmäyksiköllä on ollut tärkeä rooli EUH:n johtamisen parantamisessa, sillä se on tukenut EUH:n hallintosuunnitelmien ja vuotuisten toimintakertomusten laatimista, lujittanut riskinhallintaprosesseja, puuttunut järjestelmällisiin organisaatiotason kysymyksiin unionin edustustoissa ja ottanut käyttöön ”yksi edustusto” -toimintakonseptin, jonka tavoitteena on vähentää johtamisen ja raportoinnin pirstoutumista ja dokumentoida toistuvia kysymyksiä ja parhaita käytäntöjä niin päätoimipaikassa kuin unionin edustustoissakin; kehottaa EUH:ta puuttumaan nopeasti tilintarkastustuomioistuimen esiin tuomiin sisäisen valvonnan ja asiakirjahallinnon puutteisiin, jotta voidaan parantaa tiedonhallinnan eheyttä ja varmistaa johdonmukainen raportointi unionin eri edustustoissa;
36.	panee seurantaraportista ja kyselystä tyytyväisenä merkille toimet, joita EUH on toteuttanut feministisen diplomatian hyväksi, vaikka jäsenvaltioilla onkin päärooli unionin ulkoisen toiminnan suuntaviivojen vahvistamisessa; on erityisen ilahtunut toimista, joita on toteutettu unionin sukupuolten tasa-arvon edistämistä koskevassa kolmannessa toimintasuunnitelmassa (GAP III) antamien sitoumusten täytäntöönpanon nopeuttamiseksi; panee merkille, että unionin tasa-arvo- ja monimuotoisuusasioiden lähettiläs on toteuttanut toimia sukupuolinäkökulman sisällyttämiseksi ihmisoikeusvuoropuheluun sekä keskeisiin monenvälisiin julkilausumiin ja päätöslauselmiin; toteaa lisäksi, että sukupuoliresponsiivinen johtajuus oli edelleen keskeinen osatekijä pyrkimyksissä vakiinnuttaa sukupuolten tasa-arvon valtavirtaistaminen; pitää tältä osin myönteisenä tasa-arvoasioiden yhteyshenkilöiden nimittämistä marraskuussa 2024; huomauttaa, että GAP III:n voimassaolo päättyy vuonna 2027, ja kehottaa EUH:ta tämän vuoksi kehittämään entistä kunnianhimoisemman GAP IV:n, jolla varmistetaan vahvempi yhteys naisten oikeuksien ja voimaannuttamisen ja unionin ulko- ja turvallisuuspolitiikan välillä ja joka on toteutusvalmis vuodesta 2028 alkaen;
37.	korostaa, että unionin on lisättävä rahoitusta, jolla vahvistetaan erityisesti sukupuolten tasa-arvoa sekä Naiset, rauha ja turvallisuus -toimintaohjelmaa koskevaa unionin ulkopoliittisten toimien budjettikohtaa, jotta voidaan varmistaa johdonmukainen rahoitus aloitteille, joilla edistetään sukupuolitietoista johtajuutta, suojellaan naisten oikeuksia ja torjutaan seksuaalista ja sukupuolistunutta väkivaltaa konflikteissa ja niiden jälkeisissä tilanteissa; painottaa, että tällainen rahoitus on olennaisen tärkeää, jotta voidaan tukea paikallisia kansalaisyhteiskunnan järjestöjä, tarjota selviytyjiin keskittyvää tukea ja sisällyttää sukupuolinäkökohdat unionin diplomaattisiin pyrkimyksiin ja turvallisuustoimiin;
38.	pitää vaalitarkkailuvaltuuskuntia käytännöllisenä ja vaikuttavana ulkopolitiikan välineenä, joka on yhä keskeinen osa unionin demokratiatukitoimia ja -strategioita; panee seurantaraportista merkille, ettei EUH:lla ole aikeita laajentaa tarkkailutoimintaa ehdokas- ja naapurimaihin, koska Etyjin demokraattisten instituutioiden ja ihmisoikeuksien toimiston (ODIHR) johtamat tarkkailuvaltuuskunnat kattavat nämä maat riittävässä määrin ja ODIHR käyttää samantapaista menetelmää ja hankkii usein asiantuntijoita samasta asiantuntijapoolista kuin unioni; toistaa silti unionille esittämänsä kehotuksen varmistaa unionin vaalitarkkailuvaltuuskunnille riittävät resurssit, mukaan lukien asiantuntemus verkossa olevien tietojen eheyteen ja sekaantumiseen liittyvistä riskeistä vaalitarkkailumenetelmissä;
39.	panee seurantaraportista tyytyväisenä merkille unionin toimet lasten suojelemiseksi konfliktialueilla sen edustustojen kautta vuonna 2024; panee tyytyväisenä merkille, että unionin suuntaviivat lapsista aseellisissa selkkauksissa päivitettiin vuonna 2024, ja toteaa, että nämä suuntaviivat muodostavat puitteet suojelun lujittamiseksi ja lapsiin kohdistuvien vakavien loukkausten estämiseksi sodan aikana;
40.	palauttaa mieliin, että parlamentti ehdotti vuonna 2021 pilottihanketta ”Euroopan diplomaattikoulun perustamisen valmistelu” tavoitteenaan saada Eurooppaan vähimmäismäärä unionin ulkosuhteisiin ja turvallisuuteen liittyvää koulutusta saaneita diplomaatteja sekä kehittää eurooppalainen diplomaattikulttuuri, jolla pyritään vahvistamaan unionin asemaa tehokkaana ulkopoliittisena toimijana; toteaa, että pilottihankkeen ensimmäiseen vaiheeseen, joka kattoi lukuvuoden 2022–2023, osallistui 42 nuorta diplomaattia ja toisessa vaiheessa, joka kattoi lukuvuoden 2023–2024, oli 50 osallistujaa; panee merkille, että toisessa vaiheessa järjestettiin kaksi samansisältöistä neljän kuukauden pituista kurssia, joita seurasi kuukauden valmennusjakso EUH:n päätoimipaikassa Brysselissä; toteaa, että kurssit ja valmennusohjelman toteutti College of Europen muodostama akateeminen yhteenliittymä Belgiassa (Brugge) ja Puolassa (Natolin); panee kyselystä merkille, että palveluhankintasopimuksen EEAS/2022/OP/0168-2023 mukaisesti College of Europe laati loppuraportin, joka sisälsi arvion pilottihankkeen toisesta vaiheesta; kehottaa EUH:ta toimittamaan vastuuvapauden myöntävälle viranomaiselle kyseisen raportin; panee EUH:n tilinpäätöksiä vuosilta 2022, 2023 ja 2024 koskevasta kertomuksesta EU:n diplomaattikoulun pilottivaiheiden talousarvion toteuttamisen osalta merkille, että EUH maksoi 831 000 euroa vuonna 2022, 120 000 euroa vuonna 2023 ja 862 000 euroa vuonna 2024; pyytää EUH:ta toimittamaan parlamentille vastuuvapausmenettelyn yhteydessä jäljennökset kaikista asiakirjoista, jotka liittyvät EU:n diplomaattikoulua koskevan pilottihankkeen vaiheissa 1 ja 2 toteutettuihin hankintamenettelyihin, allekirjoitettuihin sopimuksiin ja suoritettuihin maksuihin;
41.	panee lisäksi merkille, että neuvosto hyväksyi 21. toukokuuta 2024 pilottivaiheissa saadun kokemuksen ja kehitetyn rakenteen pohjalta päätöksen täysipainoisen EU:n diplomaattikoulun perustamisesta neljäksi lukuvuodeksi lukuvuodesta 2024–2025 alkaen, ja toteaa, että kurssi ja valmennustoiminta on annettu College of Europen tehtäväksi mutta EU:n diplomaattikoulu toimii varapuheenjohtajan / korkean edustajan alaisuudessa ja hän puolestaan saa ohjausta johtokomitealta, joka koostuu kunkin jäsenvaltion nimeämistä edustajista sekä parlamentin, neuvoston ja komission edustajista; panee päätöksestä merkille, että suunniteltu 1,72 miljoonan euron määrä kattaa ajanjakson 1. heinäkuuta 2024 – 30. kesäkuuta 2025 ja että EU:n diplomaattikouluun liittyvien menojen hallinnointia valvoo komissio ulkopolitiikan välineiden hallinnon välityksellä;
42.	panee merkille, että sen jälkeen, kun hallinto- ja ohjausjärjestelmäyksikkö perustettiin vuonna 2023, EUH päivitti sisäisen valvonnan kehystään vuonna 2024 voidakseen ottaa huomioon hallinto- ja ohjausjärjestelmän päävastuuhenkilön roolin ja ottaa käyttöön sisäisten tarkastusten seurantamekanismin; panee kyselystä merkille, että EUH:n sisäisen valvonnan kehys on linjassa komission vastaavan kehyksen kanssa; toteaa, että sisäisen valvontajärjestelmänsä vakiomuotoisen vuotuisen arvioinnin lisäksi EUH toteutti vuonna 2024 kyselytutkimuksen ja sai siihen vastauksia 167:ltä henkilöstön jäseneltä, joista kaikilla oli edelleenvaltuutetun tulojen ja menojen hyväksyjän vastuualueita, ja että kyselytutkimuksen tuloksista keskusteltiin ylimmän johdon tasolla EUH:n sisäisen valvonnan komiteassa; panee merkille, että kyselyssä tuotiin esille 183 osa-aluetta, joihin on syytä kiinnittää huomiota ja jotka liittyivät erityisesti unionin edustustoilla oleviin haasteisiin, kuten sisäisiä tarkastuksia ja riskinhallintaa koskevaan tietoisuuteen, pätevän henkilöstön palkkaamiseen ja työssä pysymiseen sekä tietoteknisiin palveluihin; suhtautuu myönteisesti siihen, että EUH laati toimintasuunnitelman korjatakseen olemassa olevia ongelmia ja puuttuakseen ennakoivasti mahdollisiin riskeihin; pyytää EUH:ta pitämään vastuuvapauden myöntävän viranomaisen ajan tasalla näistä asioista;
43.	kannustaa EUH:ta vahvistamaan sisäistä valvontaa ja asiakirjahallintojärjestelmiä ja puuttumaan tilintarkastustuomioistuimen havaitsemiin puutteisiin, erityisesti niihin, jotka koskevat unionin edustustojen tiedonhallintaa ja raportointia;
44.	panee merkille, että EUH:ssa on rahoitustoimien (sitoumusten, maksujen ja perintämääräysten) osalta käytössä kaksi ennakkotarkastusmallia; toteaa, että toinen ennakkotarkastuksen laji on hajautettu, eli se toteutetaan vastaavasta edelleenvaltuutetusta tulojen ja menojen hyväksyjästä riippumatta, ja se koskee maksuja, jotka liittyvät laskuihin, joiden määrä on (vuonna 2024) alle 15 000 euroa; toteaa, että kaikkien muiden rahoitustoimien osalta ennakkotarkastuksesta huolehtivat operatiiviset osastot tai unionin edustustot sisäisesti; toteaa, että myös hankintamenettelyjä varten on olemassa kaksi ennakkotarkastusmallia: toinen malli on sopimuksille, joiden arvo on yhtä suuri tai suurempi kuin direktiivin 2014/24/EU kynnysarvot, ja sen toteuttaa hankintamenettelystä vastaava osasto edelleenvaltuutetusta tulojen ja menojen hyväksyjästä riippumatta, ja toisesta mallista, joka on tarkoitettu arvoltaan (erittäin) alhaisille tai keskisuurille sopimuksille, huolehtii vastaava osasto sisäisesti;
45.	toteaa, että rahoitukseen liittyvien virheiden osalta havaittu virhetaso vastaa jälkitarkastuksissa (maksun tai takaisinperinnän suorittamisen jälkeen) havaittuja virheitä ja tämä näkyy jäännösvirhetasossa, jossa heijastuvat oletettavasti myös tarkastamattomiin menoihin ja tuloihin vaikuttavat virheet; panee merkille, että vuonna 2024 rahoitukseen liittyvä jäännösvirhetaso oli 0,03 prosenttia EUH:n menojen ja 0,05 prosenttia sen tulojen osalta; panee hankintavirheiden osalta merkille, että EUH päivitti jälkitarkastusmenetelmäänsä vuonna 2024 ja mukautti sen näin ollen hankintavirheiden laskentaa koskevaan komission toimintatapaan, jossa on luovuttu jäännösvirheen käsitteestä, sillä hankintavirheiden rahoitusvaikutusta ei voida kvantifioida samalla tavalla kuin rahoitukseen liittyvien virheiden vaikutusta; toteaa, että tämän uuden menetelmän perusteella havaittujen hankintavirheiden määrä oli 49 774 108 euroa vuonna 2024 (23 392 948 euroa vuonna 2023) tai 4,32 prosenttia tarkastuksen perusjoukosta vuonna 2024 (2,07 prosenttia vuonna 2023);
46.	panee tyytyväisenä merkille, että EUH edistyi vuonna 2024 tuntuvasti eri tahojen, kuten EUH:n sisäisen tarkastuksen jaoston (IAD), komission sisäisen tarkastuksen ja tilintarkastustuomioistuimen, esittämien jäljellä olleiden suositusten täytäntöönpanossa; panee merkille EUH:n tarkastuksen seurantakomitean roolin IAD:n riippumattomuuden varmistamisessa sekä sisäisen tarkastustoiminnan laadun ja sisäisten ja ulkopuolisten tarkastusten suositusten jatkotoimissa tapahtuneen edistymisen seurannassa;
47.	panee IAD:n suorittamien tarkastusten osalta merkille, että avoinna olevien suositusten lukumäärä väheni neljästä kriittisestä ja 49:stä erittäin tärkeästä suosituksesta kolmeen kriittiseen ja 32:een erittäin tärkeään suositukseen ja että tarkasteltiin kolmea toimintasuunnitelmaa, joista yksi hyväksyttiin tyydyttävänä; panee merkille, että jäljellä olevat kriittiset suositukset liittyvät Washingtonissa sijaitsevan EU:n edustuston rakennuksen hallinnointia koskevaan tarkastukseen, joka viivästyi oikeudellisista syistä, ja että 13 jäljellä olevista 32:sta erittäin tärkeästä suosituksesta liittyy EUH:n, HR-pääosaston ja PMO:n välisiä tietovirtoja koskevaan tarkastukseen; huomauttaa lisäksi, että IAD käynnisti hankintaprosessien neuvoa-antavan tarkastelun päätoimipaikassa, aloitti strategisen riskinarvioinnin, toteutti vertailuarvioinnin muiden unionin toimielinten kanssa, päivitti perussääntönsä, jolloin saatiin päätökseen vuosien 2022–2024 monivuotinen tarkastussuunnitelma, ja toteutti tarvittavat toimet valmistellakseen uuden strategisen tarkastussuunnitelmansa vuodesta 2025 eteenpäin;
48.	huomauttaa, että sisäinen tarkastus sai päätökseen kaksi tarkastusta, jotka koskivat henkilöresurssien kohdentamista ja EUH:n petostentorjuntastrategiaa ja joihin liittyviä toimintasuunnitelmia pannaan täytäntöön, ja se käynnisti vuoden 2024 lopussa jälkitarkastuksia koskevan uuden tarkastuksen, johon liittyvä operatiivinen työ jatkui vuoteen 2025; kehottaa EUH:ta tiedottamaan vastuuvapauden myöntävälle viranomaiselle edistymisestä vielä avoinna olevien sisäisen tarkastuksen suositusten täytäntöönpanossa jatkotoimena vuonna 2022 käynnistetylle hankintaprosessia ja sopimusten seurantaa EUH:ssa koskevalle tarkastukselle;
49.	panee EUH:n vuotuisesta toimintakertomuksesta vuodelta 2024, jäljempänä ’EUH:n vuoden 2024 kertomus’, merkille, että kunkin unionin edustuston toimintaa arvioidaan määräajoin (neljän tai viiden vuoden välein) tarkastusmatkojen ja strategisten organisaatiohankkeiden avulla; panee merkille, että vuonna 2024 tarkastettiin 26 unionin edustustoa, minkä perusteella tarkastetuille unionin edustustoille ja päätoimipaikan yksiköille laadittiin 1 000 suositusta ja neuvoa, mukaan lukien kuusi kriittistä ja noin sata erittäin tärkeää suositusta; panee kyselystä huolestuneena merkille, että kaksi unionin edustustoa sai sisäistä johtamista koskevia kriittisiä suosituksia; suhtautuu myönteisesti siihen, että EUH on soveltanut kummassakin tapauksessa tiukkoja jatkotoimia ja siitä huolimatta, että yksi tarkastus on monimutkaisuutensa vuoksi vielä avoinna, EUH tukee edustustoa aktiivisesti, jotta se voisi ratkaista jäljellä olevat kysymykset ja panna täytäntöön vaaditut korjaavat toimenpiteet;
50.	panee merkille, että EUH on pitkälti aikataulussa tilintarkastustuomioistuimen erityiskertomuksessa 02/2024 ”Euroopan ulkosuhdehallinto koordinoijana” esitettyjen suositusten täytäntöönpanossa vuoden 2025 loppuun asetetussa määräajassa; panee merkille, että vuosina 2024 ja 2025 kaikki vasta nimitetyt edustustojen päälliköt saivat toimeksiantokirjeet ja että parannetut palautemekanismit ja vuotuinen hallintosuunnitelmaprosessi ovat vahvistaneet päätoimipaikan ja unionin edustustojen välistä koordinointia; pitää myönteisenä EUH:n tiedonhallintastrategian meneillään olevaa täytäntöönpanoa, mukaan lukien yli 16 500 työntekijän käytössä olevan HIVE-yhteistyöalustan täysi käyttöönotto; panee merkille jatkuvan työn komission, neuvoston ja jäsenvaltioiden kanssa yhteentoimivuuden parantamiseksi ja standardoitua turvallisuusluokitusta koskevien keskustelujen edistämiseksi; panee lisäksi merkille, että unionin edustustojen työmäärän arviointi saatiin päätökseen syyskuussa 2024, mikä vaikutti toukokuussa 2025 saavutettuun poliittiseen yhteisymmärrykseen unionin edustustojen verkoston nykyaikaistamisesta; panee merkille, että EUH on tilintarkastustuomioistuimen toimittamissa tarkastuksissa ns. liitännäisyksikkö ja että neljä tarkastusta (erityiskertomukset 17/2024, 18/2024, 06/2024 ja 04/2025) saatiin päätökseen vuonna 2024 ja kaksi tarkastusta (erityiskertomukset 17/2025 ja 20/2025) käynnistettiin vuonna 2024 ja saatiin päätökseen vuonna 2025; panee tässä yhteydessä tyytyväisenä merkille EUH:n hyvän yhteistyön niiden komission pääosastojen kanssa, joita kyseiset tarkastukset koskevat;
Henkilöresurssit, tasa-arvo ja henkilöstön hyvinvointi
51.	panee merkille, että vuonna 2024 EUH:n palveluksessa oli, paikallista henkilöstöä lukuun ottamatta, yhteensä 2 902 henkilöstön jäsentä, mukaan lukien 1 268 virkamiestä, 442 väliaikaista toimihenkilöä, 619 sopimussuhteista toimihenkilöä ja 573 kansallista asiantuntijaa, kun vuonna 2023 henkilöstön jäseniä oli 2 812, mukaan lukien 1 245 virkamiestä, 450 väliaikaista toimihenkilöä, 603 sopimussuhteista toimihenkilöä ja 514 kansallista asiantuntijaa; muistuttaa vakinaisten työsopimusten merkityksestä osaamisen, jatkuvuuden ja tuottavan työympäristön ylläpitämisessä;
52.	panee EUH:n vuoden 2024 kertomuksesta merkille, että EUH:ssa työskentelevistä 5 355 henkilöstä 47 prosenttia työskenteli EUH:n päätoimipaikassa ja 53 prosenttia unionin edustustoissa vuoden 2024 lopussa ja että unionin edustustoissa oli 1 622 paikallista toimihenkilöä; panee merkille, että kuulemisen aikana jäsenet toivat esiin huolensa paikallisen henkilöstön väitetystä irtisanomisesta tietyissä unionin edustustoissa ilman, että siinä otettiin asianmukaisesti huomioon paikallista työlainsäädäntöä; panee merkille, että kuulemisen jälkeen CONT-valiokunnan jäsenet esittivät kirjallisia lisäkysymyksiä; panee EUH:n näihin kysymyksiin antamista vastauksista, jäljempänä ’toinen kysely’, merkille, että komission jäsenten ulkosuhdehankeryhmä hyväksyi 14. toukokuuta 2025 hankkeen unionin edustustojen verkoston nykyaikaistamiseksi; panee merkille, että tämän hankkeen toteuttaminen edellyttää muun muassa kuuden Länsi-Balkanilla sijaitsevan unionin edustuston rahoituksen, sopimusten ja tarkastustehtävien keskittämistä laajentumisasioiden ja itäisten naapurialueiden pääosaston päätoimipaikkaan sekä rahoituksen ja sopimusten parissa työskentelevän henkilöstön määrän vähentämistä kyseisissä unionin edustustoissa oikeudellisia neuvonantajia kuullen tehtyjen arviointien perusteella; panee irtisanomispaketin osalta merkille, että EUH väittää, että kaikkia paikallisen lainsäädännön ja unionin sisäisten sääntöjen mukaisia oikeuksia on kunnioitettu ja että paikallisessa lainsäädännössä säädettyjen ja unionin sisäisten irtisanomispakettien välillä valittiin suotuisimmat paketit, vaikka paikalliset toimihenkilöt asiaankuuluvissa unionin edustustoissa ovat ilmaisseet huolensa asiassa; panee lisäksi merkille, että EUH toimii yhdessä komission kanssa tiiviissä yhteistyössä paikallisen asianajotoimiston kanssa, joka antaa ohjeita mahdollisista paikallisista lakisääteisistä vaatimuksista ja varmistaa siten, että irtisanomisprosessin täytäntöönpano tapahtuu täysin sovellettavan paikallisen työlainsäädännön mukaisesti; kehottaa EUH:ta kuulemaan paikallisen henkilöstön edustajaa kokonaisvaltaisesti, kun se laatii paikallisen henkilöstön irtisanomissuunnitelmaa; panee kyselyn vastauksista huolestuneena merkille, että jos unionin edustusto siirretään toiseen maahan muun muassa evakuoinnin yhteydessä (esim. Sudanin alatoimiston siirtäminen Egyptiin), lähtömaassa työskentelevät paikalliset toimihenkilöt irtisanotaan, jolloin he jäävät vaille turvaa; kehottaa EUH:ta etsimään toteuttamiskelpoisia ratkaisuja unionin edustustoissa lojaalisti työskennelleen paikallisen henkilöstön turvallisuuden takaamiseksi;
53.	ilmaisee vakavan huolensa tiedoista, joiden mukaan työmarkkinaosapuolten vuoropuhelu on ollut riittämätöntä ja irtisanomisten kohteeksi joutuneissa paikallisissa toimihenkilöissä on tietyissä unionin edustustoissa ollut suojeltuja henkilöstön edustajia; muistuttaa, että paikallisen työlainsäädännön noudattaminen, työmarkkinaosapuolten vuoropuhelua koskevat velvoitteet ja henkilöstön edustajien suojelu ovat keskeisiä tekijöitä hyvässä hallinnossa ja unionin uskottavuudessa työnantajana;
54.	korostaa, että ennen kuin toteutetaan mitään paikalliseen henkilöstöön vaikuttavia uudelleenjärjestelyjä, siirtoja tai irtisanomisia, on kuultava henkilöstön edustajia mielekkäällä tavalla ja toteutettava konkreettisia toimenpiteitä paikallisten toimihenkilöiden oikeuksien, turvallisuuden ja ihmisarvon turvaamiseksi, erityisesti kriisi- tai evakuointitilanteissa; kehottaa EUH:ta arvioimaan henkilöstövähennysten kustannustehokkuutta vaihtoehtoisiin organisatorisiin ratkaisuihin verrattuna ja raportoimaan siitä vastuuvapauden myöntävälle viranomaiselle, mukaan lukien paikallisen henkilöstön irtisanomisten pitkän aikavälin taloudelliset, operatiiviset ja maineeseen kohdistuvat vaikutukset;
55.	kehottaa EUH:ta parantamaan edelleen unionin edustustojen turvallisuutta, mukaan lukien kyberturvallisuus, fyysinen turvallisuus ja kriisitilanteiden evakuointivalmiudet, ja raportoimaan järjestelmällisesti edistymisestä ja jäljellä olevista haavoittuvuuksista;
56.	panee merkille, että vuonna 2024 EUH:n koko henkilöstöstä 46,60 prosenttia oli naisia (46,80 prosenttia vuonna 2023); panee merkille naisten edustuksen ja heidän EUH:ssa vuonna 2024 hoitamiensa tointen osalta, että 40 prosenttia oli hallintovirkamiehiä, 63,78 prosenttia hallintoavustajia, 73,25 prosenttia apulaishallintoavustajia, 56,70 prosenttia sopimussuhteisia toimihenkilöitä ja 26,87 prosenttia kansallisia asiantuntijoita; panee EUH:n vuoden 2024 kertomuksesta tyytyväisenä merkille, että EUH on pyrkinyt lisäämään naisten edustusta johtotehtävissä; panee tässä yhteydessä merkille, että ylemmän johdon tehtävissä naisten osuus kasvoi 37,30 prosenttiin vuonna 2024 (31 prosenttia vuonna 2023), mutta keskijohdon tehtävissä se laski hieman 38,70 prosenttiin vuonna 2024 (40,40 prosenttia vuonna 2023); panee tyytyväisenä merkille, että naisten edustus edustustojen päälliköiden tehtävissä kasvoi vuodesta 2023 vuoteen 2024 35,50 prosentista 36,10 prosenttiin; panee tyytyväisenä merkille, että naisten määrä EUH:n johtotehtävissä on kasvanut asteittain, mutta toteaa, että naiset ovat edelleen aliedustettuina AD-tasolla ja yliedustettuina AST-tasolla ja että sukupuolten tasapuolista edustusta keski- ja ylemmän johdon tehtävissä sekä päätoimipaikassa että unionin edustustoissa ei ole vielä täysin saavutettu; korostaa, että vaikka henkilöstölle toimielinten eri elimissä on varmistettava yhtäläiset mahdollisuudet, huippuosaaminen ja ammattimaisuus EUH:ssa on säilytettävä;
57.	panee seurantaraportista merkille EUH:n pyrkimykset saada lisää hakemuksia aliedustettuna olevalta sukupuolelta; pitää tässä yhteydessä myönteisenä, että järjestettiin neljä sukupuolitietoista johtajuutta käsittelevää johdon koulutusta, joihin osallistui 80 prosenttia EUH:n ylempään johtoon kuuluvista, ja että 13 esihenkilölle, joista neljä oli unionin edustustoista, järjestettiin neljän kuukauden aikana täysi 29 tuntia kestävä ohjelma tästä aiheesta vuonna 2024; panee lisäksi merkille, että EUH perusti uuden tasa-arvoasioiden yhteyspisteiden verkoston sekä Istanbulin yleissopimusta käsittelevän työryhmän, joka esitti vuonna 2024 väliraportin ja toimintasuunnitelman; panee merkille unionin tasa-arvo- ja monimuotoisuuslähettilään työn sukupuolinäkökulman sisällyttämiseksi ihmisoikeusvuoropuheluun sekä keskeisiin monenvälisiin julkilausumiin ja päätöslauselmiin; kehottaa EUH:ta tiedottamaan edelleen vuosien 2021–2025 GAP:n viimeaikaisesta kehityksestä sekä toteutetuista toimista, joilla on edistetty edelleen naisten osallistumista kaikkiin diplomaattisiin ja poliittisiin vuoropuheluihin;
58.	panee merkille EUH:n pyrkimykset saavuttaa henkilöstön monimuotoisuus ja edustavuus; pahoittelee kuitenkin maantieteellisen tasapainon ja alueellisen monimuotoisuuden jatkuvaa puutetta EUH:ssa, myös johtotehtävissä ja päätoimipaikan keskeisissä tehtävissä; panee merkille, että vuoden 2024 lopussa kolmella jäsenvaltiolla (yhdellä jäsenvaltiolla vuonna 2025) ei edelleenkään ollut unionin suurlähettilästä ja että viidellä jäsenvaltiolla oli 56 prosenttia kaikista unionin suurlähettiläiden toimista, kun vastaava osuus vuonna 2023 oli 54 prosenttia; korostaa, että unionin ulkosuhdehallinnon on heijastettava unionin monimuotoisuutta legitimiteetin, paikallistietämyksen ja vaikuttavuuden vahvistamiseksi; kehottaa EUH:ta yhteistyössä Euroopan unionin henkilöstövalintatoimiston (EPSO) ja valintasäännöistä vastaavien komission yksiköiden kanssa tehostamaan kohdennettua tiedotusta aliedustettuina olevissa jäsenvaltioissa (mukaan lukien ”kohdemaata” koskevat tiedotus- ja rekrytointitapahtumat), laajentamaan jatkumoa harjoittelujen, nuorempien asiantuntijoiden ohjelmien ja ohjattujen palvelukseen lähettämisten avulla sekä parantamaan sisäisen valinnan oikeudenmukaisuutta monimuotoisten valintalautakuntien, avointen kriteerien ja aliedustettuina oleville ryhmille tarkoitetun mentoroinnin/sponsoroinnin avulla; muistuttaa, että palvelukseen ottamisen on edelleen perustuttava ansioihin ja oltava unionin oikeuden mukaista;
59.	panee merkille, että EUH:n henkilöstötaulukkoon sisältyvien toimien täyttöaste oli vuoden 2024 lopussa 95,3 prosenttia (96,7 prosenttia vuonna 2023); panee lisäksi merkille, että EUH:n henkilöstön vaihtuvuus oli 12,07 prosenttia vuonna 2024 (10,15 prosenttia vuonna 2023); toteaa, että tämä kasvu heijastelee EUH:n erityisrakennetta ulkoasiainhallintona, jolle on ominaista jäsenvaltioiden diplomaattikunnan ja muiden unionin toimielinten henkilöstön säännöllinen kierto, sekä vakaan henkilöstöpolitiikan soveltamista;
60.	panee merkille, että työ kansallisten asiantuntijoiden lähettämistä koskevan vuoden 2014 päätöksen päivittämiseksi on käynnissä ja että tarkistettu teksti oli määrä julkaista vuonna 2025; toteaa, että EUH jatkoi harjoitteluohjelmiaan ja vastaanotti 62 Blue Book -harjoittelijaa päätoimipaikassa ja 566 harjoittelijaa 106:ssa unionin edustustossa vuonna 2024; panee merkille, että 531 viimeksi mainittuun ryhmään kuuluvaa harjoittelijaa sai palkkaa joko EUH:lta tai muilta toimielimiltä, kun taas 35 opiskelijalle, joille ei maksettu harjoitteluapurahaa, harjoittelu oli pakollinen osa heidän akateemista opinto-ohjelmaansa; panee lisäksi merkille, että EUH toteutti myös edustustojen nuorempien asiantuntijoiden vuosien 2023–2025 ohjelman seitsemättä kierrosta ja että unionin edustustoihin sijoitettiin 67 osallistujaa tästä ohjelmasta;
61.	panee merkille, että EUH jatkoi vuonna 2024 turvallisen, kunnioittavan ja eettisen työympäristön vahvistamista; suhtautuu myönteisesti siihen, että kunnioitusta ja ihmisarvoa työpaikalla sekä häirinnän tunnistamista ja siihen puuttumista koskevan pakollisen verkkokurssin saatavuutta on laajennettu, sillä 1 900 henkilöstön jäsentä suoritti koulutuksen vuonna 2024; pitää myönteisenä, että 57 prosenttia esihenkilöistä osallistui vastaavaan pakolliseen koulutukseen vuonna 2024; kiittää EUH:ta siitä, että se tarjosi kriisialueiden henkilöstölle ja alueellisille turvallisuusvastaaville vuonna 2024 selviytymiskykyä ja traumojen hallintaa käsittelevää koulutusta; pitää lisäksi myönteisenä, että on tehty päätös työpaikkakiusaamiselta ja seksuaaliselta häirinnältä suojelun laajentamisesta unionin edustustojen paikalliseen henkilöstöön, jolla on nyt pääsy EUH:n virallisiin menettelyihin häirintäväitteiden tapauksessa;
62.	panee tyytyväisenä merkille toimet, jotka EUH toteutti vuonna 2024 monimuotoisuutta ja osallisuutta koskevan vuosien 2023–2025 toimintaohjelmansa puitteissa, ja erityisesti sukupuoleen, etniseen alkuperään, vammaisuuteen, ikään ja hlbtiq+-ryhmiin kohdistuvat kohdennetut toimet; panee tässä yhteydessä merkille, että EUH sisällytti koulutukseen monimuotoisuutta ja osallisuutta käsitteleviä aiheita, antoi hlbtiq+-henkilöstölle tietoa oikeudellisista ja kulttuurisista tilanteista vastaanottavissa maissa ja tehosti monimuotoisuuteen tähtääviä rekrytointitoimiaan; antaa lisäksi EUH:lle tunnustusta siitä, että se on päivittänyt vammaisuutta koskevaa etenemissuunnitelmaansa, tehnyt kyselyn vammaisuuteen liittyvistä asioista, laatinut unionin edustustoille esteettömyyttä käsitteleviä tietosivuja, tehnyt verkkosivustonsa saavutettavuutta koskevan arvioinnin ja myöntänyt taloudellista tukea muihin kuin lääketieteellisiin kustannuksiin 26:lle henkilöstön jäsenelle, joilla on vammaisia lapsia; kehottaa EUH:ta jatkamaan esihenkilöiden ja muun henkilöstön säännöllistä kouluttamista monimuotoisuutta, tasapuolisuutta, osallisuutta ja yhteenkuuluvuutta koskevissa kysymyksissä;
63.	panee kyselystä merkille, että vuonna 2024 EUH vastaanotti 16 avunpyyntöä, jotka koskivat väitteitä työpaikkakiusaamisesta, myös useita samaa henkilöstön jäsentä koskevia pyyntöjä, mikä johti neljän hallinnollisen tutkimuksen käynnistämiseen, ja että yksi väitetty tapaus, jossa oli osallisena komission henkilöstön jäsen, siirrettiin toimivaltaisen komission viranomaisen käsiteltäväksi; panee merkille, että myös unionin edustustojen paikallisten toimihenkilöiden osalta käynnistettiin neljä virallista menettelyä, mutta hallinnollisen tutkimuksen aloittamisen perusteeksi ei löydetty prima facie -näyttöä; panee merkille, että vuoden aikana saatettiin päätökseen kuusi tapausta ja että tarvittaessa sovellettiin kurinpidollisia tai korjaavia toimenpiteitä, mukaan lukien kurinpitoseuraamukset kahdessa tapauksessa ja ei-kurinpidollinen varoitus eräässä toisessa tapauksessa;
64.	panee kyselystä merkille, että komission työterveysaseman soveltaman määritelmän mukaan pitkäaikaisella sairauslomalla tarkoitetaan poissaoloja, jotka kestävät yli 20 peräkkäistä päivää; panee merkille, että vuonna 2023 pitkäaikaisella sairauslomalla oli 323 henkilöstön jäsentä ja sairausloman keskimääräinen kesto oli 83 päivää, kun taas vuonna 2024 pitkäaikaisella sairauslomalla olevia oli enemmän eli 338 henkilöstön jäsentä ja sairausloman keskimääräinen kesto oli lyhyempi eli 77 päivää; panee lisäksi merkille, että vaikka työuupumustapausten tarkkaa määrää ei tiedetä, merkittävä osa sairauslomista vuonna 2024 liittyi mielenterveysongelmiin, kuten masennukseen ja työuupumukseen; suhtautuu myönteisesti komission aloitteeseen laatia mielenterveysstrategia, jotta työpaikoilla voidaan tarjota jäsennelty ja kestävä kehys mielenterveyshaasteisiin vastaamiseksi, mukaan lukien työuupumuksen ehkäiseminen ja työhönpaluu; kannustaa EUH:ta myös perustamaan virallisen mekanismin työmäärän arviointia varten;
65.	panee EUH:n vuoden 2024 kertomuksesta tyytyväisenä merkille, että vammaisuutta koskevaa etenemissuunnitelmaa päivitettiin vuonna 2024 ja vuonna 2025 hyväksyttiin uusi päätös EUH:n järjestelyjen, kuten vammaisia kollegoja varten tehtävien kohtuullisten mukautusten, ulottamisesta koskemaan unionin edustustojen paikallista henkilöstöä;
Eettiset toimintapuitteet ja avoimuus
66.	panee huolestuneena merkille vuonna 2025 käynnistetyn Euroopan syyttäjänviraston (EPPO) tutkinnan mahdollisesta hankintapetoksesta, korruptiosta, eturistiriidasta ja vaitiolovelvollisuuden rikkomisesta, johon liittyy vahvoja epäilyjä kilpailusääntöjen rikkomisesta, kun EUH myönsi College of Europelle vuosina 2021–2022 hankintamenettelyssä sopimuksen yhdeksän kuukauden koulutusohjelmasta EU:n diplomaattikoulun perustamista koskevan pilottihankkeen täytäntöönpanon yhteydessä; korostaa, että EU:n diplomaattikoulun perustaminen on strateginen askel kohti unionin diplomaattisten valmiuksien vahvistamista ja aidosti eurooppalaisen diplomaattisen kulttuurin kehittämistä; panee merkille, että tutkinnassa keskitytään siihen, oliko College of Europelle ja/tai sen edustajille ilmoitettu etukäteen hankintamenettelyn valintaperusteista ja oliko niillä riittävä syy uskoa, että hankkeen toteutus myönnettäisiin niille, ennen kuin EUH julkaisi virallisesti hankintailmoituksen; panee lisäksi merkille, että Belgian poliisi pidätti ja sittemmin vapautti joulukuussa 2025 EUH:ssa ja College of Europessa tehtyjen ratsioiden jälkeen useita epäiltyjä eli erään entisen varapuheenjohtajan / korkean edustajan, joka oli tuolloin College of Europen rehtori ja EU:n diplomaattikoulun johtaja, sekä silloisen komission Lähi-idän, Pohjois-Afrikan ja Persianlahden asioiden pääosaston nykyisen pääjohtajan ja EUH:n entisen pääsihteerin; panee huolestuneena merkille, että College of Europen rehtori ja EU:n diplomaattikoulun johtaja erosi hankintoihin liittyviä sääntöjenvastaisuuksia ja EU:n diplomaattikoulua koskevan meneillään olevan tutkinnan yhteydessä; toteaa, että tällainen tilanne, jossa julkista tarjouskilpailua on mahdollisesti peukaloitu tietyn korkeakoulun suosimiseksi, uhkaa heikentää luottamusta unionin toimielimiin, koska väitteet julkisiin hankintoihin liittyvistä sääntöjenvastaisuuksista voivat herättää epäilyjä avoimuudesta, oikeudenmukaisuudesta ja ehdokkaiden yhdenvertaisesta kohtelusta; ymmärtää kuitenkin, että EPPOn tutkintoihin liittyviin tosiseikkoihin sovelletaan tiukkoja luottamuksellisuussääntöjä eikä niitä voida paljastaa vastuuvapausmenettelyn yhteydessä, ja korostaa, ettei johtopäätöksiä pitäisi tehdä ennen kuin oikeudellinen menettely on saatu päätökseen; pitää myönteisenä, että EUH sitoutui asettamaan asiaankuuluvat asiakirjat saataville, kunhan oikeudelliset tutkinnat on saatu päätökseen; pyytää, että kaikki petosepäilyt tutkitaan asianmukaisesti täydessä yhteistyössä EUH:n kanssa; vaatii EUH:ta, sanotun rajoittamatta meneillään olevia tutkintoja, ottamaan tästä tapauksesta oppia järjestelmätasolla, jotta voidaan antaa vakavasti otettavat takeet siitä, että tällaiset tapaukset eivät jatkossa toistu; pyytää, että vastuuvapauden myöntävälle viranomaiselle tiedotetaan vastaavasti tilanteen kehittymisestä; panee merkille, että avustussopimuksen, jolla EU:n diplomaattikoulu annetaan College of Europen vastuulle, mukaan viimeksi mainitulla on velvollisuus toimittaa menojen todentamista koskeva kertomus yhdessä ulkoisen tarkastajan laatiman loppukertomuksen kanssa, joka on määrä toimittaa lähiaikoina vuodelta 2024, jotta voidaan varmistaa täysi avoimuus vuosina 2022–2024 käytettyjen yli 1,8 miljoonan euron suhteen; panee myös merkille, että EUH aloitti joulukuun 2025 lopussa EU:n diplomaattikoulun perustamisesta annetun neuvoston päätöksen (YUTP) 2024/1472[footnoteRef:10] uudelleentarkastelun käynnistämällä riippumattoman ulkopuolisen arvioinnin EU:n diplomaattikoulusta ja College of Europen toiminnasta EU:n diplomaattikoulun koulutustoimien täytäntöönpanossa; kehottaa EUH:ta jakamaan vastuuvapauden myöntävän viranomaisen kanssa sekä menojen todentamista koskevan kertomuksen että ulkopuolisen arvioinnin vastuuvelvollisuuden ja avoimuuden varmistamiseksi; kehottaa EUH:ta toimittamaan parlamentille yksityiskohtaisia tietoja sisäisen tarkastuksen antamien, hankintoihin liittyvien suositusten täytäntöönpanosta; pyytää EUH:ta julkaisemaan vuonna 2024 perustetun työryhmän havainnot ja suositukset hankintaprosessien vahvistamiseksi, jotta niiden täytäntöönpanoa voidaan valvoa julkisesti ja jotta muut unionin toimielimet voivat hyötyä EUH:n kokemuksista hankintamenettelyjen parantamisessa; panee lisäksi merkille EU:n diplomaattikoulun ohjauskomitean 18. joulukuuta 2025 pitämässä kokouksessa tekemän päätöksen pyytää College of Europea varmistamaan avoin ja kilpailuun perustuva palvelukseenottomenettely, joka perustuu avointa virkaa koskevan ilmoituksen julkaisemiseen, EU:n diplomaattikoulun uuden johtajan nimittämiseksi; pitää myönteisenä, että ohjauskomitea pyysi lisäksi, että EU:n diplomaattikoulun johtajan tehtävä pidetään erillään College of Europen rehtorin tehtävästä; korostaa tarvetta tarkalle ja tehokkaalle parlamentaariselle valvonnalle, jotta voidaan turvata hankintojen eheys, eettiset normit sekä unionin taloudellisten etujen ja maineen suojelu; muistuttaa, että unionin julkisten varojen käytön avoimuuden ja moitteettoman varainhoidon on säilyttävä kaikkien unionin toimielinten ja elinten, myös EUH:n, keskeisenä periaatteena ja että tämä periaate on kulmakivi pyrittäessä säilyttämään kansalaisten luottamus unionin ulkoiseen toimintaan; katsoo, ettei EPPOn tutkintoja saisi käyttää heikentämään EU:n diplomaattikoulun roolia vaan sen lisäarvo on tunnustettava kaikilta osin, erityisesti kun otetaan huomioon osallistujilta ja jäsenvaltioilta saatu johdonmukaisesti myönteinen palaute; [10:  	Neuvoston päätös (YUTP) 2024/1472, annettu 21. toukokuuta 2024, Euroopan unionin diplomaattikoulusta (EUVL L, 2024/1472, 22.5.2024, ELI: http://data.europa.eu/eli/dec/2024/1472/oj).] 

67.	panee merkille EUH:n raportoinnin, jonka mukaan vuoden 2023 petostentorjuntastrategian ensimmäinen kokonainen täytäntöönpanovuosi johti vankempaan ja johdonmukaisempaan petostentorjuntarakenteeseen, mikä vahvisti toimielimen yleistä lahjomattomuutta ja avoimuutta; panee merkille, että strategia pantiin täytäntöön tehostamalla petoksiin liittyvää tietoisuutta koskevaa koulutusta ja ennaltaehkäiseviä toimenpiteitä, jotka on sovitettu paremmin yhteen päätoimipaikan ja edustustojen eri henkilöstöryhmien erityisten vastuiden kanssa, levittämällä sisäisiä ohjeita ja vahvistamalla suojattuja ilmoituskanavia; panee merkille, että EUH:n henkilöstöllä on pääsy Euroopan petostentorjuntaviraston (OLAF) kehittämälle petostentorjuntaa koskevalle oppimispolulle osana pyrkimystä panna täytäntöön komission petostentorjuntastrategiaan liittyvä toimi, joka koskee yhteisen eettisen ja petostentorjuntaa koskevan koulutussuunnitelman laatimista EUH:n kanssa; pitää myönteisenä, että 16:ta ”ammatillisen toimintatavan periaatetta” tehdään edelleen tunnetuksi ”etiikkaa ja lahjomattomuutta” sekä ”häirinnän vastaista politiikkaa” koskevilla pakollisilla kursseilla;
68.	panee kyselystä merkille, että EUH kirjasi kaksi väärinkäytösten paljastamiseen liittyvää tapausta vuonna 2024; panee merkille, että OLAF tutki molemmat tapaukset ja päätti ne ilman suosituksia joko tutkinnan jälkeen tai valintavaiheessa; panee EUH:n vuoden 2024 kertomuksesta tyytyväisenä merkille, että EUH alkoi kehittää väärinkäytösten paljastajia koskevia omia toimintaperiaatteitaan; pyytää, että parlamentille tiedotetaan edistymisestä tässä asiassa; vaatii, että väärinkäytösten paljastajia koskevaan EUH:n kehykseen sisällytetään luottamuksellinen raportointi, kaikkien henkilöstöryhmien, myös paikallisten toimihenkilöiden, suojelu vastatoimilta sekä vuotuinen anonymisoitu raportointi tapauksista ja tuloksista;
69.	panee kyselystä merkille, että EUH rekisteröi vuonna 2024 kolme eturistiriitoja koskevaa ilmoitusta; panee merkille, että kahdessa hankintamenettelyihin liittyvässä tapauksessa havaittiin mahdollinen eturistiriitariski ja sitä lievennettiin vapauttamalla asianomaiset henkilöstön jäsenet joistakin hankintoihin liittyvistä tehtävistä; panee lisäksi merkille, että kolmannessa tapauksessa, joka koski kulujen korvaamista, ei havaittu eturistiriitaa, koska henkilöstön jäsenellä ei ollut harkintavaltaa korvausten laskennassa; panee merkille, että EUH sai virkasuhteen jälkeisestä toiminnasta 16 ilmoitusta, joista viisi koski siirtymistä yksityiselle sektorille, ja se kielsi kaksi pyöröovitapausta asettamatta karenssiaikoja entisille henkilöstön jäsenille;
70.	panee merkille, että vuonna 2024 OLAFille siirrettiin 11 epäiltyä tapausta, joista seitsemän hylättiin valintavaiheessa ja yhden käsittely päätettiin ilman suosituksia; panee lisäksi merkille, että tutkinnassa oli edelleen kolme tapausta, jotka koskivat hankintamenettelyihin, sopimusten täytäntöönpanoon ja henkilöresursseihin liittyviä mahdollisia väärinkäytöksiä tai sääntöjenvastaisuuksia; panee myös merkille, että vuonna 2023 käynnistetyistä 13:sta EUH:ta koskevasta OLAFin tutkinnasta kymmenen on edelleen käynnissä ja että yksi niistä liittyy unionin Sierra Leonessa sijaitsevan edustuston esittämään varaumaan, joka koskee kyseisen unionin edustuston hallinnolliseen talousarvioon liittyvää petosepäilyä; kehottaa EUH:ta olemaan edelleen täysin sitoutunut tekemään tiivistä yhteistyötä OLAFin kanssa meneillään olevissa tapauksissa ja toteuttamaan jatkotoimia kaikkien toteuttamatta olevien OLAFin suositusten osalta;
71.	panee merkille, että vuonna 2024 EUH käsitteli 19:ää Euroopan oikeusasiamiehen tutkintaa, joista kymmenen koski hallinnollisia asioita (mukaan lukien viivästyneet vastaukset), viisi asiakirjoihin tutustumista ja neljä henkilöstökysymyksiä, sekä useita epävirallisia tietopyyntöjä, jotka liittyivät pääasiassa virkamatkoihin, operaatioihin ja asiakirjojen saatavuuteen; panee tyytyväisenä merkille, että Euroopan oikeusasiamies ei havainnut hallinnollisia epäkohtia yhdessäkään vuonna 2024 aloitetussa ja päätökseen saatetussa tutkinnassa;
72.	pitää valitettavana, että EUH ei ole tarkastellut asianmukaisesti kolmansien maiden kanssa tehtyjen yhteistyösopimusten täytäntöönpanoa, mukaan lukien niiden ehtojen ja ihmisoikeuslausekkeiden noudattamisen arviointi; korostaa, että tämä laiminlyönti on erityisen ilmeistä Kuuban kanssa tehdyn poliittista vuoropuhelua ja yhteistyötä koskevan sopimuksen tapauksessa, jossa kymmenen vuotta sen allekirjoittamisen jälkeen on epäonnistuttu kaikilla aloilla ihmisoikeuksien kunnioittamisesta, mukaan lukien yli tuhannen poliittisen vangin vangitseminen vuoden 2025 loppuun mennessä, aina Kuuban hallinnon haitalliseen vaikutukseen Euroopan turvallisuuteen, mukaan lukien tiivis poliittinen ja sotilaallinen yhteistyö Venäjän ja Valko-Venäjän hallintojen kanssa, mistä on osoituksena erityisesti se, että kuubalaisista on tullut suurin palkkasotilaiden ryhmä, joka tukee Venäjän joukkoja niiden Ukrainaan kohdistamassa hyökkäyksessä, ja se, että he ovat osallistuneet sabotaasiin EU:n alueella, kuten Liettuassa äskettäin osoitettiin; panee merkille, että lukuisista sopimuksen määräysten räikeistä rikkomisista huolimatta keskeyttämis- ja irtisanomislausekkeita ei ole aktivoitu vaan unionin varoja on edelleen virrannut Kuubaan, jossa kommunistihallinto hallitsee koko taloutta, käyttää näitä varoja väärin ja saa poliittista legitimiteettiä poliittista vuoropuhelua ja yhteistyötä koskevan sopimuksen puitteissa meneillään olevasta yhteistyöstä; katsoo, että tällaiset hallinnot eivät saa enää hyötyä etuoikeutetusta yhteistyöstä Euroopan unionin kanssa eikä unionin veronmaksajien rahoja saa käyttää tällaisten hallintojen hyväksi; kehottaa siksi aktivoimaan sopimuksen 86 artiklan ja irtisanomaan sopimuksen; kehottaa tilintarkastustuomioistuinta tarkastelemaan kiireellisesti kaikkea unionin Kuuballe vuodesta 2016 lähtien myöntämää tukea;
73.	toteaa, että avoimuusrekisterin säännöt sitovat varapuheenjohtajaa / korkeaa edustajaa komission varapuheenjohtajana; korostaa, että vaikka EUH ei ole Euroopan unionista tehdyn sopimuksen 13 artiklassa tarkoitettu toimielin eikä sillä ole suoraa roolia unionin oikeudessa, sillä on kuitenkin unionin oikeudessa tärkeä rooli, kun on kyse pakotteita koskevista päätöksistä ja kansainvälisiä kauppasopimuksia koskevista neuvotteluista, joilla on huomattava sääntelyvaikutus; kehottaa EUH:ta hyväksymään avoimuusrekisterin normien mukaisia sisäisiä avoimuustoimenpiteitä, mukaan lukien asiaankuuluvan ylimmän johdon korkean tason kokousten ennakoiva julkaiseminen, jos tämä ei vaaranna EUH:n turvallisuussensitiivistä diplomatiaa; panee seurantaraportista tyytyväisenä merkille, että varapuheenjohtaja / korkea edustaja käynnisti laajemman keskustelun asian käsittelystä ulkoisessa ulottuvuudessa ja että suosituksia odotetaan vuoden 2025 loppuun mennessä; pyytää EUH:ta pitämään parlamentin ajan tasalla tässä asiassa tapahtuvasta edistyksestä;
Digitalisaatio, kyberturvallisuus ja tietosuoja
74.	panee kyselystä merkille, että tietotekniikkaan liittyvät menot, mukaan lukien hankkeet, laitteet ja kyberturvallisuus, laskivat 6,1 prosenttia eli 26,04 miljoonasta eurosta vuonna 2023 24,45 miljoonaan euroon vuonna 2024; panee merkille, että päätoimipaikan tietotekniikkamenot kasvoivat 37,2 prosenttia vuonna 2024, mikä johtui pääasiassa EUH:n sovellusten migraatiota tukevista suurista investoinneista, kun taas unionin edustustoissa nämä menot vähenivät merkittävästi sen jälkeen, kun niissä oli vuonna 2023 tehty huomattavia investointeja laitteistojen uusimiseen ja yhteyksien toimivuuteen;
75.	muistuttaa, että EUH alkoi ylläpitää ja hallinnoida omaa tekoäly-ympäristöään vuonna 2023, mikä mahdollisti konseptin toimivuuden osoittamiseen liittyvät toimet, kuten katsaukset, kokouspöytäkirjat ja tekoälyavustajan; suhtautuu myönteisesti siihen, että EUH hyväksyi vuonna 2024 tekoälystrategian, jolla edistetään ihmiskeskeistä lähestymistapaa tekoälyyn Euroopan parlamentin ja neuvoston asetuksen (EU) 2024/1689[footnoteRef:11] mukaisesti ja varmistetaan eettiset ja luotettavat järjestelmät sekä kolmansien osapuolten generatiivisen tekoälyn käyttöä koskevat suuntaviivat; pitää myönteisenä, että EUH laajensi asiakirjakeskeisen yhteistyöalustan (HIVE) käytön koskemaan ulkoisia käyttäjiä, jotka tulevat muun muassa jäsenvaltioista, ja hallinnointijärjestelmän (HR HUB) käytön koskemaan unionin edustustojen paikallisia toimihenkilöitä; [11:  	Euroopan parlamentin ja neuvoston asetus (EU) 2024/1689, annettu 13. kesäkuuta 2024, tekoälyä koskevista yhdenmukaistetuista säännöistä ja asetusten (EY) N:o 300/2008, (EU) N:o 167/2013, (EU) N:o 168/2013, (EU) 2018/858, (EU) 2018/1139 ja (EU) 2019/2144 sekä direktiivien 2014/90/EU, (EU) 2016/797 ja (EU) 2020/1828 muuttamisesta (tekoälysäädös) (EUVL L, 2024/1689, 12.7.2024, ELI: http://data.europa.eu/eli/reg/2024/1689/oj).] 

76.	korostaa, että tekoälyvälineiden käyttöönottoon ulkoisessa toiminnassa on liitettävä tietosuojaa, perusoikeuksia, avoimuutta ja ihmisen suorittamaa valvontaa koskevat tiukat suojatoimet, myös unionin edustustoissa ja yhteistyössä kolmansien maiden kumppanien kanssa; kehottaa raportoimaan parlamentille säännöllisesti EUH:n tekoälystrategian täytäntöönpanosta;
77.	antaa EUH:lle tunnustusta sen toimista kyberturvallisuusvalmiuden parantamiseksi sellaisten säännöllisten turvallisuuskatsausten avulla, jotka kattavat laajan joukon henkilöstöä ja sidosyrityksiä, sekä eri käyttäjäryhmien, kuten alueellisten turvallisuusvastaavien ja unionin edustustojen turvallisuuskoordinaattorien, pyynnöstä järjestettävien koulutustilaisuuksien ja verkkourkintaharjoitusten avulla; kehottaa EUH:ta tarjoamaan säännöllisesti pakollista kyberturvallisuuskoulutusta kaikille EUH:n henkilöstön jäsenille; panee kyselystä tyytyväisenä merkille EUH:n turvaoperaatiokeskuksen ja muut välineet, joiden avulla EUH voi seurata kyberuhkia ja tunnistaa tietoturvahaavoittuvuuksia reaaliaikaisesti;
78.	antaa EUH:lle tunnustusta sen FIMI-toiminnan torjunnassa käyttämistä digitaalisista välineistä ja järjestelmistä, kuten FIMI-toimintaan liittyvän tietojen jakamisen ja analysoinnin keskuksesta tai nopeasta hälytysjärjestelmästä; panee kyselystä lisäksi merkille, että on käynnistetty kaikkien unionin toimielinten saatavilla oleva disinformaation torjunnan verkkokurssi ja laadittu disinformaatiota koskeva YTPP-käsikirja, jonka tarkoituksena on tukea kentällä toimivaa henkilöstöä unionin sotilas- ja siviilioperaatioissa; suhtautuu myönteisesti EUvsDisinfo-tiedotusaloitteen meneillään olevaan kehittämiseen ja korostaa, että on tärkeää jatkaa yhteistyötä jäsenvaltioiden kanssa, jotta hybridiuhkiin voidaan puuttua tehokkaammin paikan päällä;
79.	panee kyselystä ja EUH:n vuoden 2024 kertomuksesta merkille, että EUH havaitsi noin 27 000 hälytystä, joista 348 edellytti lisätutkintaa; panee merkille, että näistä 57 vahvistettiin kyberhyökkäyksiksi ja viidellä oli merkittävä vaikutus EUH:n toimintoihin; panee tyytyväisenä merkille, että EUH yksilöi hyökkääjien taktiikat, tekniikat ja menettelyt ja käytti tätä analyysia vastatoimiensa vahvistamiseen; pyytää selventämään, missä määrin nämä hyökkäykset vaikuttivat EUH:n toimintaan;
Kiinteistöt ja turvallisuus
80.	panee merkille, että vuonna 2024 EUH:lla oli maailmanlaajuinen verkosto, johon kuului 328 edustustorakennusta, joita käytettiin toimistotiloina ja edustustojen päälliköiden asuntoina, ja kolme toimistorakennusta päätoimipaikassa Brysselissä; panee merkille, että vuoden 2024 loppuun mennessä EUH:lla oli Brysselissä käytössään kolme rakennusta, joiden kokonaispinta-ala oli 87 506 m², ja että se käytti kolmansissa maissa sijaitsevien unionin edustustojen 175:tä toimistorakennusta, joiden pinta-ala oli yhteensä 287 000 m²; panee lisäksi merkille, että unioni omisti 23 prosenttia näistä unionin edustustojen tiloista ja että loput 77 prosenttia olivat vuokrattuja; panee kyselystä huolestuneena merkille resurssipulan, joka rajoittaa EUH:n kiinteistöpolitiikan täytäntöönpanoa, ja toteaa, että EUH tarvitsisi lisää infrastruktuuriasiantuntijoita lisätäkseen valmiuksiaan toteuttaa kiinteistöhankkeita;
81.	panee tyytyväisenä merkille, että EUH vahvisti jälleen sitoumuksensa säilyttää 145:n unionin edustuston verkosto ja vahvistaa ns. yhden edustuston periaatetta; panee merkille, että meneillään olevalla nykyaikaistamisella pyritään parantamaan tehokkuutta ja mukauttamaan verkosto unionin painopisteisiin samalla, kun otetaan huomioon talousarviorajoitteet; korostaa, että tiukkoja säästötoimenpiteitä, kustannusten jakamista koskevia keskusteluja komission kanssa ja unionin keskeisten edustustojen kohdennettua vahvistamista jatketaan, kunnes rahoitusedellytykset paranevat; kehottaa EUH:ta panemaan täytäntöön edustustojen työmäärän säännöllisen arvioinnin ja henkilöstötarpeita koskevan menetelmän riskitason ja toimeksiannon laajentamisen osalta, jotta voidaan ehkäistä työuupumusta ja parantaa työssä pysymistä; on huolissaan suunnitelmasta ottaa käyttöön uusia erotteluja edustustojen kategorioiden ja resursoinnin osalta; pitää valitettavana, että joidenkin unionin edustustojen koon supistaminen ja henkilöstön vähentäminen siirryttäessä painottamaan joitakin strategisia etuja sen sijaan, että keskitytään alkuperäiseen tapaan kehitysapuun ja taloudelliseen yhteistyöhön, uhkaa heikentää unionin operatiivista toimintaa ja läsnäoloa kolmansissa maissa ja haitata EUH:n kykyä toteuttaa toimeksiantoaan ja puolustaa unionin arvoja, mikä vaikuttaa erityisesti unionin suhteisiin globaalin etelän ja eteläisen naapuruston kanssa; kehottaa EUH:ta säilyttämään keskeisen roolinsa ja strategisen painopisteensä Välimeren alueella unionin geopoliittisten haasteiden kattavan arvioinnin perusteella ja jatkamaan samalla nykyistä panostustaan itäisissä naapurimaissa;
82.	toteaa, että talousarviorajoitteet saattavat johtaa siihen, että unionin suurlähetystöjä suljetaan liikaa, ja viivästyttää turvallisuusjärjestelmien asentamista useissa unionin edustustoissa, mikä vaikeuttaa EUH:n kykyä toteuttaa toimeksiantoaan ja puolustaa unionin arvoja sekä varmistaa asianmukaisesti huolenpitovelvollisuus unionin edustustojen koko henkilöstöä kohtaan; kehottaa jäsenvaltioita osoittamaan riittävästi rahoitusta EUH:lle ja komissiolle, jotta voidaan varmistaa, että unioni pitää edustustoverkostonsa ennallaan, sillä se kertoo unionin maailmanlaajuisesta sitoutumisesta;
83.	kehottaa EUH:ta vahvistamaan käytännön koordinointimekanismeja jäsenvaltioiden kolmansissa maissa sijaitsevien diplomaattiedustustojen kanssa muun muassa yhteisten palvelujen, yhteisten logististen järjestelyjen ja tehostetun tietojenvaihdon avulla, jotta voidaan maksimoida tehokkuus ja varmistaa unionin ja kansallisten resurssien optimaalinen käyttö;
84.	panee kyselystä merkille, että EUH jatkoi vuonna 2024 yhteisöllisiin työtiloihin ja uusiin työskentelytapoihin liittyvän politiikkansa täytäntöönpanoa, mukaan lukien päätoimipaikan ja edustustojen unionin laajuisen brändin rakentaminen; korostaa, että tässä lähestymistavassa korvataan yksittäiset toimistot monikäyttöisillä alueilla, jotta voidaan parantaa tilankäytön tehokkuutta, tukea tiimityötä ja vähentää ympäristövaikutuksia; panee lisäksi merkille, että näistä hankkeista keskustellaan henkilöstön edustajien kanssa EUH:n henkilöstökomiteassa ja että Belmont-rakennuksesta käynnistettiin erityinen henkilöstökysely;
85.	panee EUH:n vuoden 2024 kertomuksesta merkille, että EUH saavutti menestyksekkäästi keskeiset kiinteistöalan prioriteettinsa vuonna 2024 muun muassa saattamalla päätökseen NEO-rakennuksen uudistamisen, siirtämällä kriisinhallinta- ja tiedusteluosastot turvallisempaan ja energiatehokkaampaan paikkaan ja edistymällä hyvin Schuman-rakennuksen peruskorjauksessa;
86.	panee kyselystä merkille, että EUH:n oli vahvistettava turvallisuusrakenteita vuonna 2024 maailman turvallisuustason laskun vuoksi; suhtautuu myönteisesti 10 miljoonan euron lisäykseen vuoden 2025 talousarviossa unionin edustustojen turvallisuusinfrastruktuurin vahvistamiseksi; panee merkille EUH:n tavoitteen vähentää turvallisuusnormien vastaisten unionin edustustojen määrää noin 15 prosentilla uusien laitteistojen sekä vanhentuneiden järjestelmien korvaamisen avulla;
87.	panee EUH:n vuoden 2024 kertomuksesta merkille, että vuoden 2024 loppuun mennessä yhteiskäyttöjärjestelyjen määrä oli noussut 137:een (eli niitä oli tehty 45 jäsenvaltioiden ja kumppanimaiden kanssa ja 92 muiden unionin kumppanien kanssa); toteaa, että yhteiskäyttö on lisääntynyt nopeasti, sillä se on yli kaksinkertaistunut kuuden viimeksi kuluneen vuoden aikana ja yli kuusinkertaistunut vuodesta 2011; korostaa, että yhteiskäytön osuus unionin edustustojen toimistotiloista on nyt 8 prosenttia ja siihen osallistuu 80 unionin edustustoa ja että kestävyysperiaatteita sovelletaan johdonmukaisesti kaikissa yhteisissä työympäristöissä;
88.	pitää myönteisenä, että EUH keskittyy varmistamaan, että sen rakennukset ovat esteettömiä vammaisille ja liikuntarajoitteisille henkilöille; panee kyselystä merkille, että vuonna 2024 järjestettiin säännöllisiä kokouksia EUH:n kiinteistöjaoston, turvallisuusjaoston ja muiden komission yksiköiden kesken muun muassa rakennusten esteettömyyttä ja evakuointia koskevien parhaiden käytäntöjen vaihtamiseksi;
Ympäristö ja kestävä kehitys
89.	nostaa esiin EUH:n energiatehokkuutta ja uusiutuvaa energiaa koskevat aloitteet vuonna 2024, mukaan lukien vaihto LED-valaisimiin ja uusia työskentelytapoja koskevat kunnostustyöt Schuman-rakennuksessa, vesi- ja lämmitysputkien eristäminen, LVI-järjestelmien optimointi ja standardoidut lämpötilan asetusarvot; panee merkille keskitettyjen jätelajittelupisteiden asteittaisen asentamisen Schuman-rakennukseen ja niiden täysimääräisen käyttöönoton Belmont- ja NEO-rakennuksissa sekä käynnissä olevat energiansäästötoimenpiteet; panee merkille, että on hankittu sataprosenttisesti uusiutuvista energialähteistä tuotettua sähköä (1,569 miljoonaa euroa) ja tuotettu aurinkoenergiaa paikan päällä (22,286 kWh) ja että Schuman-rakennuksen vuoteen 2050 ulottuvassa hiilestä irtautumispolussa yhdistetään lyhyen aikavälin hallinta- ja eristystoimenpiteitä pitkän aikavälin parannuksiin, kuten aurinkosähkölaitteistoihin ja kaasulämmityksen korvaamiseen lämpöpumpuilla;
90.	panee merkille EUH:n ensimmäisen kattavan arvioinnin sen vuoden 2024 hiilijalanjäljestä ympäristöasioiden hallinta- ja auditointijärjestelmään (EMAS) tehdyn rekisteröinnin yhteydessä; panee merkille, että arviointi kattoi päätoimipaikan rakennukset ja keskitetysti hallinnoidut Scope 3 -toiminnot ja osoitti, että markkinapohjaisia Scope 2 -päästöjä ei ollut, koska ostettu sähkö oli sataprosenttisesti uusiutuvaa, ja että hiili-intensiteetti väheni 4,6 tCO₂e/FTE:stä (hiilidioksidiekvivalenttitonnia/kokoaikavastaava) vuonna 2019 3,4 tCO₂e/FTE:hen vuonna 2024 (-28 prosenttia) ja jalanjälki kattoi noin 20 prosenttia Scope 1 -päästöjä ja 80 prosenttia Scope 3 -päästöjä;
91.	suhtautuu myönteisesti EUH:n vahvempaan sitoutumiseen kestävään liikkuvuuteen, mukaan lukien päätoimipaikkaa koskevan uuden työmatkaliikennepolitiikan hyväksyminen vuoden 2024 lopussa, mikä nostaa julkisen liikenteen korvaukset 90 prosenttiin tammikuusta 2025 alkaen; panee merkille, että on toteutettu toimenpiteitä ympäristövaikutusten vähentämiseksi, saavutettu 64 prosentin osuus lentomatkoista turistiluokassa vuonna 2024 (mikä ylittää EMAS-järjestelmän tavoitteen, joka on 60 prosenttia vuoteen 2030 mennessä), suosittu rautatieliikennettä lyhyillä matkoilla, ennustettu henkilöautolla matkustavan henkilöstön määrän vähenevän 17 prosentista vuonna 2024 13 prosenttiin vuonna 2027 ja edistetty pyöräily- ja kävelyaloitteita parempien palvelujen ja tiedotuskampanjoiden avulla;
92.	arvostaa sitä, että kestävyysnäkökohdat on sisällytetty hankintoihin tarjouspyyntömalleissa olevien ympäristöä säästäviä julkisia hankintoja koskevien lausekkeiden avulla; panee merkille, että 38 prosenttiin arvoltaan suurista päätoimipaikkaa koskevista sopimuksista ja 87 prosenttiin hankintamalleista sisältyi ympäristöä säästäviä julkisia hankintoja koskevia lausekkeita vuonna 2024; panee tyytyväisenä merkille, että unionin edustustot sovelsivat vihreitä kriteerejä ajoneuvojen, tietoteknisten laitteiden ja siivouspalvelujen hankinnoissa ja että vuodeksi 2025 on suunnitteilla lisätoimia, mukaan lukien erityinen ympäristöä säästäviä julkisia hankintoja koskeva tietokeskus unionin edustustoille HIVE-alustalla; panee merkille, että vuonna 2024 saatettiin päätökseen 16 arvoltaan suurta tarjouskilpailua, joissa oli ympäristönsuojelun tason indikaattoreita, ja allekirjoitettiin kuusi sopimusta, jotka olivat merkityksellisiä ympäristöä säästävien julkisten hankintojen kannalta;
Toimielinten välinen yhteistyö
93.	panee kyselystä merkille, että EUH jatkoi tiivistä yhteistyötään OLAFin ja asiaankuuluvien komission pääosastojen kanssa komission petostentorjuntastrategian täytäntöönpanossa erityisesti kehittämällä yhteistä koulutusta ja yhteistä petostentorjuntakoulutuspolkua sekä toteuttamalla kohdennettuja toimia, joilla puututaan erityisiin petosriskeihin unionin edustustoissa; panee tyytyväisenä merkille, että EUH vahvisti toimintakehystään allekirjoittamalla työjärjestelyjä EPPOn kanssa kesäkuussa 2024;
94.	toteaa, että parlamentti, neuvosto ja EUH kävivät vuonna 2023 teknisiä keskusteluja parlamentin ja neuvoston välillä yhteisen ulko- ja turvallisuuspolitiikan alalla vuonna 2002 tehdyn toimielinten välisen sopimuksen korvaamisesta; panee seurantaraportista huolestuneena merkille, että tässä asiassa ei tapahtunut kehitystä vuonna 2024 EU-vaalien ja uuden komission nimitysprosessin vuoksi;
95.	muistuttaa, että perussopimusten mukaisesti unionin ulkoisen toiminnan ja EUH:n tarkoituksena on tukea, koordinoida ja täydentää jäsenvaltioiden diplomaattisia toimia; korostaa tiiviin yhteistyön merkitystä tehottomuuden välttämiseksi;
96.	pitää myönteisenä, että EUH:n viestintätoimia koordinoidaan ja yhdenmukaistetaan muiden toimielinten kanssa EU:n viestintäjohtajien verkoston, parlamentin ja komission kanssa perustettujen toimielinten välisten alustojen sekä kulttuuriperinnön suojelua ja kansainvälisiä kulttuurisuhteita käsittelevän RELEX-alaryhmän kautta;
Viestintä
97.	panee kyselystä merkille, että EUH osoitti yleisölle tiedottamiseen ja yleisötapahtumiin 1 745 000 euroa, jota täydennettiin 107 968,67 eurolla C5-määrärahoista, ja että toteutusaste vuonna 2024 oli 99,70 prosenttia; korostaa, että tällä rahoituksella tuettiin digitaalisten palvelujen, viestinnän ja graafisten tuotteiden hankintaa sekä julkisten tapahtumien, kuten Eurooppa-päivän, järjestämistä; panee lisäksi merkille, että talousarviosta rahoitettiin myös verkkosisällön tuottamista ja levittämistä, organisaation omien sosiaalisen median tilien hallinnointia ja unionin edustustojen avustamista niiden digitaalisen läsnäolon vahvistamisessa;
98.	panee kyselystä ja EUH:n vuoden 2024 kertomuksesta merkille, että EUH laajensi merkittävästi strategista viestintäänsä, yleisötiedotustaan ja kulttuuridiplomatiaansa yhdistämällä maailmanlaajuisia digitaalisia kampanjoita, merkittäviä julkisia tapahtumia ja tehostettuja kansainvälisiä kulttuurisuhteita koskevia toimia; panee merkille, että digitaaliset kampanjat saavuttivat laajan yleisön ja niillä tehtiin tunnetuksi unionin keskeisiä painopisteitä, kuten ihmisoikeuksia, ilmastotoimia ja tukea Ukrainalle, ja että innovatiiviset formaatit auttoivat saamaan mukaan nuoria; panee merkille, että julkiset tapahtumat, kuten Eurooppa-päivän avoimien ovien päivä ja EUH:n vierailijaohjelma, auttoivat lisäämään ymmärrystä unionin toimintapolitiikoista; korostaa, että EUH edisti kulttuurialoitteita, kuten Afrikan kanssa käytävää museoyhteistyötä koskevaa vuoropuhelua, kulttuurista monimuotoisuutta käsitteleviä työpajoja ja neuvoston kiertävää puheenjohtajuutta hoitavan jäsenvaltion kanssa järjestettyä kulttuuriperintökonferenssia, ja valmisteli samalla lippulaivahankkeita, kuten unionin osallistumista Osakan maailmannäyttelyyn;
99.	kannustaa jatkamaan prosessia, jolla lisätään unionin toimintapolitiikkaa koskevaa viestintää kolmansien maiden kansalaisille, sekä lisäämään koordinointitoimia unionin rahoittamien hankkeiden näkyvyyden lisäämiseksi erityisesti ehdokasmaissa, jotta voidaan torjua vilpillisessä mielessä toimivien toimijoiden pyrkimyksiä heikentää unionin toimia; kehottaa jälleen komissiota varmistamaan selkeillä merkinnöillä ja unionin lipulla, että unionin tuki ja investoinnit saavat kattavasti näkyvyyttä ja niistä ollaan tietoisia kolmansissa maissa;
100.	panee kyselystä ja EUH:n vuoden 2024 kertomuksesta merkille, että EUH vahvisti vuonna 2024 strategista sitoutumistaan unionin datasuvereniteettiin ja digitaaliseen suvereniteettiin varmistamalla tiukat yleisen tietosuoja-asetuksen mukaiset sosiaalisen median käytännöt, vahvistamalla turvallisuuden ja pääsyn valvontaa ja vähentämällä riippuvuutta yksittäisistä ulkoisista palveluntarjoajista; korostaa, että alustojen monipuolistaminen, mukaan lukien Bluesky- ja Threads-keskustelualustojen käyttäminen, yhdessä unionin ylläpitämien hallinnointivälineiden käytön, henkilöstön järjestelmällisen koulutuksen ja säännöllisten riski- ja disinformaatioarviointien kanssa auttaa parantamaan häiriönsietokykyä ja turvaamaan unionin viestintäsuvereniteetin;
101.	panee merkille, että EUH tavoitti EUvsDisinfo-kampanjansa avulla yli 38 miljoonaa käyttäjää ja dokumentoi yli 18 000 tapausta, mikä osoittaa Venäjä-mielisen disinformaation laajuuden ja systeemisen luonteen vuonna 2024.

